text:
WILLEMSTAD – Injerreau Navarro (29) ta pará ku su trùk pegá ku e stènt for di kua Omayra Leeflang ta hasi kampaña pa Un Kòrsou Hustu. E ta bende Slush Puppies: un meskla kongelá di awa ku stropi na diferente sabor.
Navarro a bini den kontakto ku e partido di Leeflang pasobra su mama tin un subrino ku ta riba e lista. “Pero loke mas ta atraé ‘mi, ta e echo ku Omayra ta sali na defensa di e grandinan ku no tin bos.” Ku e mes ta hoben, no ta importá p’e. “Mi mama ta un penshonado i mi tata tambe: kada hoben tin un mayor. Si kos ta bai bon ku mi famia – ku mi mama i ku mi tata – kos ta bai bon ku ‘mi tambe.”
Emprendedor
Dos aña pasá Navarro a regresá for di Hulanda i a bai traha na Curaçaose Wegenbouwmaatschappij (CWM). “Pero mi ta emprendedor i m’a mira ku no tabata bende Slush Puppies riba e isla. Un buraku den merkado. Mi a bestèl e mashinnan. Despues mi a kumpra e ko’i kareda i mi ta pasa kaminda tin evenementu, manera awe riba Dia di Tera Kòrá.
“Na Hulanda el a studia na e skol pa formashon profeshonal, na nivel di MBO, Hout en Meubilering. Despues el a bai Leiden, pa sigui e estudio pa bira tékniko di laboratorio. “Pero Kòrsou tabata trèk ‘mi, mi tabata sinti falta di mi famia i mi ker a hasi algu bèk pa e isla.”
Awendia Navarro ta traha komo tékniko di laboratorio den e sentral pa asfalt di CWM na Malpais i e ta bishitá eventonan ku su trùk ‘pa gana algu èkstra.’
Íntegro
Navarro a spanta, dia el a bin biba atrobe riba e isla. “Keda sin hasi kos i hañamentu di kos na un forma deshonesto a bira un poko normal aki. M’a spanta di esei.”
Navarro ta haña e eskoho pa e partido di Leeflang unu lógiko. “Omayra a demonstrá den pasado di ta íntegro. Te kaminda ku mi por mira, ta hende íntegro so tin tambe, riba e lista di Un Kòrsou Hustu.”
“Si bo ke goberna bo isla i mester tuma desishon, integridat ta importante. Sinó lo bo pèrdè tur bo sèn den un fregá di wowo i lo bo krea desempleo, pobresa i mas kriminalidat.”
Outor Dick Drayer


c: text/html

text:
Oranjestad – E siman aki Minister Maduro di Economia a pone 200 mil florin disponibel pa asina e compania di microcredito Qredits por ofrece 100 comerciante chikito y mediano un prestamo cu condicion special pa por surpasa e periodo di COVID19. Cu e subsidio special aki, Qredits lo por duna un credito di un promedio di 25 mil florin cu un periodo liber di pagodi 6 luna na un interes di 2% den 12 luna.
Qredits ta 3 aña caba activo na Aruba brindando microcredito na diferente compania chikito y mediano y awor na momento di crisis Qredits tey tambe pa duna un man. Minister di Economia ta contento di por haci e iniciativa aki di Qredits posibel. E yudansa aki sigur lo ta un impulso importante pa economia di Aruba cu pa mas di 90% ta consisti di compania chikito y mediano.
Pa mas informacion riba e prestamo special aki, por tuma contacto cu Qredits na telefon 582 2250 of email aruba@qcredits.nl

robotstxt: allowed

filter: keep


text:
Conferencia di prensa: Solucion pa Landamento Escolar y EPB
Durante e conferencia di prensa di Gobierno di Aruba dia 11 di october 2021, e minister encarga cu enseñansa (Croes) a elabora riba e solucionnan pa Landamento Escolar y EPB.
Landamento Escolar ta sigui
Minister Croes a anuncia cu entrante 14 di october, les di landamento por start bek na scolnan basico. Esaki ta posibel awor cu a soluciona e reto cu contract di instructornan di landamento y tambe como cu a aloca fondo necesario pa paga transporte pa e muchanan cu ta haya e les.
Tabata siman pasa cu Minister Croes a informa cu a yega na un solucion pa e problema di pago pa ‘zweminstructeurs’. A base di conseho cu a pidi y ricibi di Departamento di Recurso Humano (DRH) a tuma e decision cu lo aloca e instructornan bek bou di Dienst Publieke Scholen (DPS), bou di e contract cu nan tabatin anteriormente y cu nan a traha cu ne/conoce pa 28 aña.
Banda di esaki tabatin un reto mas cual tabata falta di fondo pa transporte di e muchanan cu mester haya les di landamento. Minister Croes a informa cu a percura pa aloca e fondo necesario pa e transporte aki por tuma luga. Ta trata aki di un suma di 300 mil florin for di su propio presupuesto.
EPB
Durante e conferencia di prensa Minister Croes a informa cu a logra yega na un solucion pa loke ta e 33 hoben cu no por a cuminsa scol na EPB. E minister a informa cu a percura pa pone e fondonan necesario disponibel pa maestronan por surpasa e porcentahe di oranan extra. Asina ta permiti EPB pa por habri 2 klas mas pa e hobennan por cuminsa scol.
Anteriormente e minister a informa cu na EPB tabatin un grupo di hoben cu no por a cuminsa scol na luna di september. 21 di e hobennan aki ta cay bou di EPB Oranjestad y 12 ta cay bou di EPB San Nicolas (total 33). E motibo di esaki ta door cu tin un norma pa locual ta trata oranan extra (over uren) cu ta encera cu maestronan no por surpasa 4% na ora extra.
Despues di un conseho positivo di Dienst Inspectie van het Onderwijs y tambe despues di a reuni cu EPB, Minister Croes a tuma e decision pa pone e fondonan necesario disponibel pa por surpasa e oranan extra cu ta stipula na 4%. Asina ta permiti EPB pa por habri e 2 klasnan necesario pa e 33 hobennan por cuminsa scol. EPB lo tuma contacto cu tur e almunonan y/of nan mayornan y stipula e fecha cu e 2 klasnan lo habri pa e alumnonan por bay scol.
Minister Croes a conclui gradiciendo tur e departamentonan cu a yuda yega na un resultado corecto.
Conferencia di Prensa
Por wak e conferencia di prensa completo aki:
Info / Contact
Pa mas informacion por busca den e alfabet menu riba e pagina principal:
Pa informacion di contacto:Scroll To Top


text:
Fundashon Stimami Sterilisami A Temporalmente Suspende Su Programa
Fundashon Stimami Sterilisami lo mester suspende su actividadnan pa aña 2021 te ora e organisacion por ricibi fondonan nobo di contribuyentenan di antemano y futuro pa asina por continua cu su campaña nacional di sterilisacion. E programa cu a wordo inicia y pa gran parti financia door di Bucuti & Tara Beach Resort y a wordo sosteni door di otro organisacionnan, a logra sterilisa aproximadamente 26.397 cacho y pushi entre 2016 – 2021. Aunke esaki ta un logro grandi, ainda e fundashon mester keda traha duro pa asina e por logra su mision pa resolve e problema di sufrimento di cacho y pushi riba caya den e proximo 5 añanan.
Yuda Nos Continua Den Aña 2022
Fundashon Stimami Sterilisami ta un non-profit organization cu ta uza 100% di tur donacion pa ofrece subsidio parcial of completo pa e procedura di sterilisacion pa tanto publico en general, como tambe organisacionnan di boluntario cu ta cuida bestianan di cas of riba caya. E organisacion su bukinan ta habri y ta wordo controla pa asina brinda transparencia total di e uzo di fondonan. E fundashon ta aceptando y buscando donacion pa su campaña di aña 2022 pa asina por sigui cu su mision. Por haci donacion directo na Fundashon Stimami Sterilisami, cuenta: Aruba Bank 6012630190.
Programa di Sterilisacion
Pa añanan largo Aruba tin problema di cantidad grandi di cacho- y pushinan cu ta biba riba caya sin hogar adecua. Hopi di e pushi y cachonan aki ta bandona y wordo mata diariamente of ta sufri di malesa y hamber riba caya. E unico solucion pa e problema aki ta reduci e cantidad di cacho y pushi y enfoca riba e responsabilidad di cada doño riba mantencion y cuido di cacho y pushi.
Stimami Sterilisami ta un non-profit organization cu ta uza 100% di tur donacion pa ofrece subsidio parcial of completo pa e procedura di sterilisacion pa tanto publico en general, como tambe organisacionnan di boluntario cu ta cuida bestianan di cas of riba caya. Tur veterinario ta participate den e programa aki.
Nos ta spera di por continua lo mas pronto posibel. Keda pendiente.
“Stimami, Sterilisami”!
Gasto di Sterilisacion
Prijsnan special pa operashon pa fundashon of dono individual di cacho of pushi ta lo siguiente:
– Female Dog: AFL 150
– Male Dog: AFL 85
– Female Cat: AFL 80
– Male Cat: AFL 35
E prijs ta inclui e microchip, injection di e chip y un test si sanger pa asigura cu e mascota ta sufficiente saludabel pa e operashon. E pushi of cacho mester ta sufficiente bieuw pa wordu opera y mester ta di bon salud.
Pa ricibi e subsidio riba e prijs special pa e operashon tur fundashon of dono particular di cacho of pushi por registra via e link abou di e website di Stimami Sterilisami. Un registrashon pa cacho of pushi pa formulario.
Con e programa ta traha
1) Fundashon of Dono di e mascota tin cu registra online
a) Registra aki. Solamente registrashon online ta valido
b) Bo lo recibi un number di registrashon via bo email
c) Dentro di 7 dia di registrashon Bo tin ku bai na un veterinario pa hasi un cita pa e operashon di e cacho of pushi.
2) Pa hasi un cita na bo veterinario pa e operashon Bo tin cu:
a) Duna e veterinario e number di registrashon cual Bo a ricibi online
b) Paga pa Bo parti di e operashon (Stimami Sterilisami lo cubri e otro parti)
c) Ricibi un cita pa e operashon
d) Ricibi e prueba di pago di Bo parti di e operashon
3) Operashon di Bo mascota cu ta inclui un microchip
Pakico Sterilisacion
Sterilisacion di bo mascota, sea pushi of cacho ta necesario pa evita crecimiento di e populacion di pushi y cacho di caya. Di e manera aki comunidad ta stop sufrimiento di pushi y cacho di muri di hamber, malesa of wordo mata den e ‘afmaakhok’ (kill cage).
Motibonan pa Sterilisacion
Pa por frena e problema aki, nos mester di tur doño di mascota pa yuda door di sterilisa nan mascota y mas hopi cacho y pushi di caya posibel.
E operacion ta un elemento esencial pa ta un doño responsabel. Tambe e operacion ta contribui na alivia poblacion dimas di pushi y cacho di caya. Adicionalmente e ta un beneficio importante pa e salud di e bestia.
E operacion di sterilisacion ta encera remove e organonan reproductivo di e pushi of cacho, sea homber of muher.
Bentahanan positivo di Sterilisacion:
- Nan tin un bida mas largo
- Nan ta mas resistente na malesa
- Nan ta mas loyal
- No mas puppies indesea
Fundashon Stimami SterilisamiKVK: S1744.0
Bank account number for donations:
Aruba Bank 6012630190
Skohe Bo Veterinario
Veterinaire Kliniek Aruba | Wayaca 128
Veterinaire Kliniek Aruba | Noord 50-B
Contreras Veterinary Services | Shaba 2
Contreras Veterinary Services | Savaneta 112 Lokaal 2
Animal Care Clinic | Paradera 177-A
Animal Health Veterinary Hospital | Caya J.E.M. Arends 20


text:
ELECCION PA PARLAMENTO DI ARUBA
Cumpliendo cu articulo 38 inciso 5 di nos Ordenanza Electoral Ministro di Asuntonan General, sra. mr. Evelyne Wever-Croes, ta participa cu:
Eleccion pa Parlamento di Aruba lo tuma luga diabierna, dia 25 juni 2021, for di 08:00 or pa 19:00 or.
E contenido di articulo 2:43 pa 2:47 di nos Codigo Penal ta stipula lo siguiente:
Esun cu na ocasion di un eleccion prescribi pa ley, ta aplica violencia of ta menasa di aplica violencia pa intencionalmente obstrui un persona di eherce su derecho di vota sin impedimento, ta ricibi un castigo di prison di maximo cuater aña of un multa di categoria 4.
Esun cu na ocasion di un eleccion prescribi pa ley, ta aplica soborno cu regalo of promesa pa un persona no eherce su derecho di vota of pa haci esaki na un cierto manera, ta ricibi un castigo di prison di maximo dos aña of un multa di categoria 4. Cu maximo e mesun castigo ta castiga e votado cu ta acepta soborno pa medio di regalo of promesa.
Esun cu na ocasion di un eleccion prescribi pa ley ta comete un acto engañoso, causando cu un voto ta perde su balor of ta diferente for di loke e votado a indica ta ricibi un castigo di prison di maximo dos aña of un multa di categoria 4.
Esun cu intencionalmente ta pasa pa un otro persona ora di participa na un eleccion prescribi pa ley ta ricibi un castigo di prison di maximo dos aña of un multa di categoria 4.
Esun cu na ocasion di un eleccion prescribi pa ley intencionalmente ta desbarata un votamento cu a tuma luga of cu ta comete un acto engañoso cu ta afecta e resultado di e votacion ta ricibi un castigo di prison di maximo dos aña of un multa di categoria 4.


text:
Post Aruba N.V. ta orguyoso di informa cu desde awor clientenan por disfruta di un website nobo completamente re diseña haciendo e mas facil pa nabega riba internet. Fuera di a agrega mas formulario pa servicio di cliente cu preguntanan general, tambe a pone acerca formulario digital pa tuma contacto cu ehecutivonan di benta di Post Aruba NV.
Un servicio cu hopi lo bay gusta ta e cuenta comercial (business account) unda clientenan cu ta haci uzo regularmente di e servicionan di Post Aruba ta habri un cuenta y ta ricibi cobransa fin di luna. E pagina nobo ta uno mas moderno, hopi mas atractivo y facil pa nabega.
Hunto cu e lansamento di e servicio online completamente re diseña di Post Aruba, tambe ta informa cu e pagina di Facebook – E-Post Aruba – a cambia di nomber pa Post Aruba NV conectando e website di servicio postal di Aruba cu e pagina di Facebook, pa asina tur fanatico por haya tur informacion necesario for di e website actualisa.
Ta bon pa informa cu Post Aruba lo tin mas cambio na caminda pa tur su clientenan, tanto esunnan cu ta frecuenta nan website como tambe esunnan cu ta subi nan pagina riba Facebook regularmente. Ta conseha tur hende pa “Like” nan pagina y keda altanto di tur servicio y productonan nobo cu Post Aruba tin pa ofrece.


text:
NOTICIA
Polis a atende cu chauffeur drumi canto di caminda na Sero Patrishi
Diasabra madruga a drenta informe di un persona drumi den su auto na Sero Patrishi. Mesora a dirigi un patruya na e sitio. Na yegada di e patruya a bin…
Polis a detene ambos partido despues cu nan a accidente na Paradera
Diasabra madruga a drenta informe di un accidente banda di Subway Paradera. Mesora a dirigi polis na e sitio. Na yegada di e patruya a bin compronde cu e chauffeurnan…
Polis ta investigando caso di turista cu lo a purba horta boter di alcohol for di un Supermercado diahuebs y awa come bay sin paga.
Diahuebs atardi a drenta informe di un intento di ladronicia na un Supermercado. Mesora a dirigi un patruya na e sitio. Na yegada di e patruya a bin compronde cu…
Reunion Parlamento di Aruba: Topico Presupuesto pa DOW/ATV/UTV, CONSEHO DI MINISTER A APROBA PROPOSICIONNAN DI E COMISION PA LOKE TA TRATA ATV/UTV
“E punto di salida pa resolve e problema ATV/UTV ta pa limita e daño cu ta wordo haci na naturalesa” ORANJESTAD– Un di e preguntanan cu Prome Minister Evelyn Wever-Croes a duna contesta den e reunion den Parlamento di Aruba diahuebs riba e topico di Presupuesto pa DOW ta tocante e problema di ATV/UTV. Na luna di augustus, Prome Minister a reuni cu diferentedepartamento cu ta resorta bou di Ministerio di Infrastructuraentre otro DOW, DIP, DTI, KPA, DNM y DTP pa atende cu e problema di…
Resumen di casonan di COVID-19 na Aruba.
ORANJESTAD- 22 oktober 2021. Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente….
Polis a detene persona cu lo a horta tas for di un hende den Caya G.F. Betico Croes
Diahuebs merdia a drenta informe di ladronicia den Caya G.F. Betico Croes. Mesora a dirigi un patruya na e sitio. Na yegada di e patruya a bin topa cu e…
PORFIN despues di basta dia busk’e polis a logra captura Jean Pierre Croes
Diabierna mainta algun polis atento di distrito 4 (Santa Cruz) harta di e buskeda di Jean Pierre Croes a dicidi di drenta accion y a drenta mondinan aden na San…
Accidente na Rooi Afo dama chauffeur kier a regla e asunto nan mes pero despues a cana bay
Diabierna mainta a drenta informe di un accidente na Rooi Afo mesora a dirigi un patruya na yegada di e patruya a bin compronde cu un dama chauffeur cu a…
Polis a detene homber cu tabata causa problema na un cas na Tamarijn
Diabierna mainta tempran a drenta informe di un problema na un adres na Tamarijn, mesora a dirigi patruya na e sitio. Na yegada di e patruya a bin compronde cual…
Accidente semi-frontal cu basta daño material na Pos Chikito
Diabierna madruga a drenta informe di un accidente na Pos Chikito. Mesora a dirigi un patruya na e sitio. Na yegada di e patruya a bin compronde cu un Honda…


text:
WILLEMSTAD – “Lo inkluí hende no dokumentá den e proseso di vakunashon”, esei Iralice Jansen, epidemiólogo i presidente di e grupo di proyekto ‘Covid-19 vaccinatieprogramma Curacao’ ta bisa.
“Esnan ku ta kai den e grupo di riesgo, meskos ku Yu di Kòrsou, lo haña e vakuna kontra Covid-19 komo promé.”
Ainda no tin klaridat tokante kuantu vakuna
Bou di e gruponan di riesgo ta kai trahadó den kuido, hende riba sesenta aña i hende ku malesa króniko. “Nos no sa kuantu vakuna nos lo haña komo promé”, segun Jansen, pero esnan indokumentá ta forma parti di pueblo di Kòrsou i lo inkluí nan den esaki.”
Den henter e trayekto di vakunashon pa esnan indokumentá ta kopera hopi ku Salú pa Tur, un klínika ku grátis ta duna kuido primario na hende indokumentá.
“Aktualmente nos ta masha okupá ku e preparashonnan”, un miembro di direktiva na Salú pa Tur ta bisa. “Huntu ku gobièrnu nos ta traha mensahe di vidio na diferente idioma, den kua nos ta duna informashon tokante e programa di vakunashon i nos ta yama esnan indokumentá pa registrá na Salú pa Tur.
Asina e programa di vakunashon kuminsá, ta yama esnan indokumentá pa bin vakuná, segun e miembro di direktiva. Nan ta komuniká e informashon via nan mes kanalnan di Salú pa Tur, otro organisashon ku ta traha ku e grupo aki i ta publiká riba diferente kanal di social media i grupo di whatsapp.
Eksaminashon médiko
Durante e pre-registrashon e indokumentánan lo haña un eksaminashon médiko kòrtiku. Nos lo ke midi algun kos manera nan haltura, peso i por ehèmpel preshon. Asina mésora nos ta haña un bista di e salú di e persona i nos ta chèk si nan ta kai den e grupo di riesgo. Si un persona kai den e grupo di riesgo por vakuná nan mas promé.
Kliente ku no ta kai den e grupo di riesgo ta haña un yamada mas lat. E miembro di direktiva ta kalkulá ku aktualmente 400 pa 500 pashènt registrá di Salú pa Tur ta kai den e grupo di riesgo.
Informashon no ta kai den man di gobièrnu
Tòg esnan indokumentá no tin nodi di tin miedu ku e informashon aki lo kai den man di gobièrnu. Nos pashèntnan por konta ku nos ta trata e informashon aki konfidensialmente. Nan konosé Salú pa Tur i nan sa ku nan seguridat ta garantisá. Nos no ta kompartí nos datonan ku terser partido”, segun e miembro di direktiva.


text:
WILLEMSTAD – Ayera, djadumingu e deportista lokal Randhy Cuevas a subi Seru Kristòf 15 biaha – 2 be mas ku e 13 biahanan ku tabatin programá. Ademas, el a logra esei hopi mas rápido ku e mes a kalkulá. Ora el a finalisá su hazaña ku 15 biaha, presidente Robbin Martina di fundashon di Ride for the Roses a risibi’é ku un bukèt di rosa komo gesto di gratitut pa su kontribushon na e bon kousa. Randhy Cuevas ku su akto deportivo aki a logra rekoudá sigur 25 mil florin.
Djis despues di 12 or di anochi, Randhy Cuevas a kuminsá ku su promé subida. Ora el a subi den mardugá pa di 6 be, esei a marka alabes e di 4000 biaha ku Randhy Cuevas a subi e seru aki, loke riba su mes ya ta un sifra impreshonante. Pero el a sigui. Ora el a baha pa di 8 biaha, tabatin un di e promé gruponan, inkluso diferente turista, ku riba nan mes tambe a subi. Nan a saka potrèt kuné komo sosten. Kada be ku e tabata regresá abou, tabata kontrolá su estado di salú i su ánimo, pero e no a kansa. Den mardugá el a sinti si hopi friu. Si no tabata pa e friu, kisas lo el a subi i baha hasta mas tantu be.
Mainta tempran a prepará un bon sòpi pa tene e kurpa kayente i den kondishon, tambe di esnan ku tabata kompañ’é. Ora dia a habri, por a graba parti di su trayekto tambe ku un drone, anke no te riba tòp di e seru, pasobra e áwaseru di último lunanan a pone ku e vegetashon ta hopi será. Ora Randhy a alkansá 13 biaha alrededor di 1 or, el a laga sa ku e no ta stòp ainda. El a yega 13 pa Ride for the Roses, pero el a subi dos be mas pa e mes.
Finalmente, kuartu pasá di 3 el a finalisá e di 15 biaha tambe. RFTRC presidente Robbin Martina a entregá Randhy Cuevas un bukèt di 15 rosa – 13 blanku i 2 kòrá, pa e tremendo prestashon. Presente tabata tambe un grupo di representante di RFTRC, di Fondo Prinsesa Wilhelmina bou di guia di presidente Alba Martijn, diferente sostenedó di Randhy bou di liderato di Emerik Angela, Krus Kòrá, Marina Real, Parke Kristòf, algun medio di komunikashon i otro interesadonan. Klaro ku tur kaminda tabatin masha apresio pa e logro aki di Randhy Cuevas. El a demostrá kiko ke men bai pa un meta i perseverá pa alkansá esei tambe, hasiendo esfuerso grandi pa superá e difikultatnan. El a demostrá un biaha mas un karakter hopi fuerte i asina el a kontribuí en grande na e bon kousa di Ride for the Roses. De paso, e logro finansiero di Randhy tambe a surpasá e loke a pone komo meta. A bai pa 13 mil florin por lo ménos i danki na Randhy e suma aki a alkansá 25 mil florin. Un danki ta bai di RFTRC na Randhy mes i su ayudantenan, na tur voluntario i na tur esnan ku a duna un man pa esaki resultá un éksito asina grandi.


text:
Vondellaan: Diamars den oranan di mainta un unidad motorisa di polis ta nota un brommer sospechoso y ta para esaki pa un control.
Na momento cu e polis a informa e motociclista cu e papelnan di e brommer no ta na ordo y cu elo bay confisca e brommer, e motociclista a a trata na huy cu e brommer for di e sitio, pero e polis a wante pero ela cay abou cu su brommer.
Manera cu ela lanta e agente a wante na su flanel pero asina mes ela logra huy for di e sitio, pero lagando su brommer atras.
Ela core bay direccion di e Rooi patras di Elmar, eynan e polis a perde, mesora a bin mas polis acerca y nan a buska den e rooi, pero no a localisa e motociclista.
E brommer a keda confisca pa polis y si e doño kier su brommer bek, elo mester drecha e papelnan di e brommer y pasa personalmente cu nan na warda di polis pa e por haya su brommer bek.


text:
KRALENDIJK – Tin 71 kaso aktivo di Covid-19 na Boneiru awe 16 di sèptèmber 2021. Di e 85 resultadonan di tèst ku a drenta 7 a resultá di ta positivo. Di kasi tur e personanan ku a tèst positivo e fuente ta konosí. A atmití un persona mas den hospital. Tin 4 persona den hospital. 11 hende a rekuperá di Covid-19.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
WIILEMSTAD – E partidonan di oposishon di mas grandi MFK i KNT ke sa kiko e akuerdo polítiko entre Kòrsou i Hulanda tokante e pakete di sosten ta enserá. Ámbos ademas ta sképtiko tokante e alkansabilidat di e akuerdo.
Gilmar Pisas, lider di frakshon di MFK, despues di firmamentu di e akuerdo polítiko huntu ku e dos otro lidernan di e frakshonnan di mas grandi a sinta na mesa ku sekretario di estado Raymond Knops. Esaki a kontestá pregunta di e parlamentarionan kurasoleño.
Pasobra e detayenan di e akuerdo ainda no ta konosí komo ku e lei di konsenso di reino ainda mester bai Raad van State pa konseho. Ta te ora esaki ta kla numa por hasi e kontenido di e lei públiko.
Pero Pisas ta bisa: “Tòg nos ke mas klaridat. Pero ora mi a puntra ki dia e lei ta bini antó, nos a haña un sorpresa.” Segun e, e ora ei e sekretario di estado hulandes a klarifiká ku pa motibu di e elekshonnan binidero na Hulanda otro minister di repente ke pasa hopi lei. I esaki ke men ku no ta sigur si Raad van State por atendé ku e lei di reino na tempu.
“Ke men tin un chèns grandi ku e lei di reino lo no pasa mas den tres luna. I despues ta un gobièrnu nobo na Hulanda lo trata di esaki. Pero segun e sekretario di estado ta posibel ainda tambe ku e ta sigui ainda ora gabinete ta demishonario. Despues di elekshon tòg ta dura poko tempu promé ku a forma un gobièrnu nobo.
Amparo Dos Santos di Kòrsou pa Nos Tur ta bisa ku e ta falta informashon tambe tokante kiko e akuerdo ta enserá. “Señor Knops ta trahando un sine. Pasobra pakiko no por a firma mésora na Hulanda? Esei a bai malu kaba.”
E tambe ta papia di elekshonnan pero di esnan di Kòrsou. Meskos ku na Hulanda nan tambe ta tuma lugá otro aña na e isla. “Nos no mester lubidá kiko a pasa ku Aruba. Ta bon pa Knops sa. Nan (Hulanda, red.) a invertí hopi den AVP. Pero MEP a gana. Esaki no ta bai yuda boso, boso ta bai pèrdè sèn so.”
E lider di oposishon ta splika kiko e ke men ku esaki: “Si bo trese plaka, Knops, tres’é pa pueblo i no pa un guèn di ladron. Esaki ta di tres bia kaba.”
Stephen Walroud, lider di frakshon di partido di gobièrnu PAR tambe a sinta na mesa ku e sekretario di estado hulandes despues di firmamentu pa splikashon na parlamento kurasoleño. E ta haña ku e isla ‘mester konfia e ámtenarnan ku a negoshá’. Tambe si e kontenido di e lei di reino no ta konosí ainda.
“Loke ta pará den e pakete di paisnan (pakete di sosten, red.) ta públiko i tambe den liña grandi kiko lo bini den e lei.” Riba e pregunta kiko e siudadano lo ripará mésora, Walroud ta bisa:
“Ku e pais lo no kai den otro. Ambulans ta bini, por paga polis i dosente. Mihó bisá: bida públiko por kontinuá. Pasobra sin sosten hulandes nos ta kai. Pasobra kaha di gobièrnu ta bashí, negativo kaba.”


text:
Oranjestad-Awe 14 di juli ta un fecha riba cual nos ta recorda e di 16 aña di fayecimento di un gran politico/gobernante y dama ehemplar den nos comunidad, esta sra. Grace Heronimo-Bareño. Grace a nace na Aruba dia 22 di maart 1945. Na un edad hoben caba Grace a tuma e decision pa drenta arena politico y tabata na e eleccion di Eilandsraad di 1975 cu Grace Bareño – como e promer dama cu a yega di aparece riba lista di nos partido – den su promer salida a obtene 455 voto, cual ta un cantidad considerabel e tempo ey. Te cu e eleccion di 1989 Grace fielmente a aparece riba lista di MEP.
Grace tabata tambe e promer dama na Aruba cu a asumi e encargo di diputado di Teritorio Insular di Aruba. Durante di su trayectorio como gobernante Grace a dedica gran parti di su trabao den e area social y a percura specialmente pa esnan cu limitacion den comunidad ya cu den pasado como profesional su persona semper a traha incansablemente pa e grupo special aki, e.o. na Bibito Pin school na Piedra Plat. Grace tabata tambe miembro di Eilandsraad. Como politico activo Grace a lucha schouder cu schouder cu nos Libertador Betico Croes y tabata danki tambe na su perserverancia y contribucion valioso awe Aruba ta un pais liber den Reino Hulandes.
Como muestra di aprecio y reconocimento, MEP a duna e hala femenino di partido e nomber di Forza Femenino Grace. Su lealtad incondicional na su partido MEP y su stimacion pa Aruba lo keda semper wordo recorda.


text:
Dos logro grandi den dos siman di tempo cu Endy Croes y N-Designz a score cu e corona logra den eleccion di Miss Youth Aruba 2019, momento cu Isabella Benschop a conkista e titulo maximo. Despues di e logro di Ileyna de Cuba como Miss Teen International Aruba, a sigui e triunfo di Isabella cu tambe conhuntamento cu N-Designz a conkista 10 premio. E sentimento di orguyo y gradecimento ta inmenso pa Endy Croes. Orguyoso di a mira Isabella crece di un hoben hopi ‘shy’, cu ta sali di e mundo di deporte, pa bira un dama cu un elegancia y porte na nivel di un Miss Universo. E ta hopi agradecido cu e mayornan di Isabella a confia ciegamente den N-Designz pa e preparacion completo di nan yiu mayor. Na mes momento e triunfo aki ta un celebracion di e trabou duro cu Isabella y e ekipo completo a haci.
PREPARACION
E preparacion di tanto Isabella como Ileyna tabata hopi extenso y intensivo. Tur 2 a wordo prepara pa ta damanan hoben cu hopi contenido y sigur di nan mes den tur situacion. Cu Isabella mester a pone un tiki mas enfasis riba su parti corporal y nos ta hopi Endy ta orguyoso di a mira Isabella baha 22 liber en total. Esaki a tuma hopi dedicacion y determinacion di Isabella su parti pa asina e tene su mes na e plan estricto cu e mester a volg. Nan mes tabata bay core cu ne pa ten’e motiva y enfoca riba su meta pa anochi final. Endy ta describi Isabella como un hoben cu di momento bo combersa cu ne, bo sa cu bo ta papiando cu un reina. Isabella por expresa su mes di un forma hopi sincero y honesto cu ta acapara curason. E ta gusta siña y ta semper habri pa mehoracion den cualkier area. Su caracter hopi rustig y alegre ta haci cu su coach, Deyanira Janssen-Frank, por a traha hopi facil cu ne pa a haci su manera di presenta su mes mas fuerte ainda.
IMPACTO
E impacto di Isabella ta uno cu a traha duro riba dje pa e saca e mihor proyeccion posibel riba escenario. Aki ta unda cu runway coach, Jeanique de Palm, a enfoca hopi riba dje cu Isabella. Un hoben di estatura admirabel, pero cu mester a traha hopi pa refina su pasarela y siguridad riba escenario. E trabou di 3 luna a duna su fruto. E trahe di gala cu Isabella a luci nos por bisa cu sigur tabata otro impacto absoluto. Como diseñador Endy a inspira su mes hopi riba e candidata su propio caracter y tambe pensando kico lo faborece e reina pa e resalta mas. El a warda pa Isabella a baha mas peso cu tabata posibel prome cu a diseña su shimis. Un siman prome cu anochi final e diseño a wordo haci, y Verena Lian hunto cu 3 ayudante a traha dia y anochi riba e shimis, pasobra e decoracion mester a wordo cosi full riba e base di e shimis. E color blanco pa e diseñador ta cuadra cu Isabella su caracter y manera di ta. Nan a probecha y haci un dedicacion special na Isabella su mama y wela cu ta di nos isla ruman Bonaire, door di uza e renchinan di flamingo cu a duna e toke final na e trahe di gala, cu a wordo premia como 1 di e mihor shimisnan di e anochi.
CAMPAÑA SOCIAL
Tocante e certamen Endy ta bisa cu mester duna Cesar loke ta di Cesar, y comision di Miss Youth Aruba a pone un show cu “waw-factor” di nivel hopi halto pa e 9 candidatanan, y tambe e publico presente y esunnan cu a sigui e transmision na Canal 22. For di e opening ya caba esunnan presente por a ripara cu ta un produccion den su totalidad, cu a wordo prepara te den detayenan lo wordo presenta. E candidatanan mes a disfruta di nan anochi riba escenario y esey ta importante pa e recuerdonan cu nan lo keda cu ne pa resto di nan bida. E ta felicita e comision completo cu un certamen hopi bunita hinca den otro cu cada aña ta creciendo den popularidad y calidad. Cu e logranan den e dos certamennan di beyesa, aworaki N-Designz lo kier pa tur 2 reina traha hunto riba un campaña social, unda nan lo duna bek na comunidad. Nan kier pa Ileyna y Isabella, como Aruba su maximo representantenan hubenil, traha hunto pa haci un diferencia y duna contenido na nan titulonan. Asina cu esaki wordo presenta na cada comision organisador y wordo aproba, nan lo anuncia kico esaki lo bira.
Isabella Benschop & Team N-Desingz a logra 10 Premio
1. Miss Youth Aruba 2019
2. Miss Youth Best Designer Dress
3. Miss Youth Best makeup
4. Miss Youth Zoom Aruba
5. Miss Youth Amistad
6. Miss Youth Mas Disciplina
7. Miss Youth Best Smile
8. Miss Youth Most Likes on Facebook
9. Miss Youth Personalidad
10. Miss Youth Popular (2x)


text:
WILLEMSTAD – Den un lapso di seis siman a sali for di Kòrsou mas di sheteshen mil florin na merkansia rumbo pa pais bisiña Venezuela via di e barkunan di fruta venesolano. “Si ántes e barkunan aki tabata sali ku un òf dos kaha di merkansia, aktualmente nan ta transportando palètnan kargá ku prinsipalmente produktonan di promé nesesidat”. Asina Leopold Raphaela hefe di e pòst di Duana na Punda a duna di konosé.
Aparte di produktonan di promé nesesidat ta eksportando wiski i otro produktonan tambe. Últimamente Duana a tuma nota ku ta mandando tayer di outo i piesa di èrko tambe. “Nos a ripará ku eseinan tambe ta kresiendo”, Raphaela a konfirmá. E oumentu drástiko den e kantidat di merkansia pa Venezuela a pone ku Duana mester a hisa e kòntròl na salida di e barkunan miéntras ku a aloká un otro entrada na Kleine Werf pa atendé ku e klientenan.
Un reportahe di José Manuel Dias
Kla pa subi barku
Semanalmente tin trinta barku venesolano ku ta trese prinsipalmente fruta i berdura pero tambe piská i otro produktonan pa abastesé merkado lokal. Normalmente e barkunan aki ta bai bèk ku masha tiki merkansia for di Kòrsou pero último lunanan e situashon aki a kambia drástikamente. Riba tur djarason i djabièrnè ku ta e dianan ku Duana a stipulá ku e barkunan aki por sali, por mira for di oranan tempran di mainta un kantidat grandi di bulto di merkansia butá dilanti di e entrada di Kleine Werf kla pa subi e barkunan.
Produktonan mas buská
Banda di e personanan ku ta manda produktonan pa konsumo personal tin hopi doño di barku ku ta kumpra merkansia por mayor serka agensianan lokal i ta bende esakinan na Venezuela. Segun e komersiantenan ambulante aktualmente den nan pais ta reina un skarsedat enorme di produktonan di promé nesesidat. E produktonan mas buská ta suku, aros, hariña di funchi, zeta pa kushiná, manteka i produktonan di higiena personal. “Aktualmente bo no ta haña nada di e produktonan básiko aki”, Juan ta lamentá.
Tur merkansia ku ta riba Kòrsou ta merkansia liber i komo tal no tin limitashon pa eksportá pa Venezuela, basta kumpli ku e formalidat di Duana i hasi un deklarashon di eksportashon. “No tin limitashon riba e tipo di merkansia tampoko basta ku ta trata di merkansia legal”, Raphaela a enfatisá. Esaki ta konta tambe pa produktonan ku tin akseins riba nan manera por ehèmpel wiski.
Wiski pa Venezuela
Eksportashon di wiski pa Venezuela hasiendo uso di e barkunan di fruta venesolano no ta un kos di aworakí. Segun Raphaela tur tempu tabatin kompanianan den Zona Liber ku tabata eksportá produktonan pa Venezuela. E úniko diferensia ta ku e merkansia den Zona Franca no ta liber i komo tal e ta kai direktamente bou di supervishon di Duana. Esaki ta nifiká ku Duana ta seya e kargamentu i ta vigilá esaki for di momentu ku e sali Zona Liber te ora e barku bandoná Kòrsou ku e merkansia.
Pa fasilitá e kontròl di Duana a simplifiká e trámite di deklarashon di merkansia pa klientenan individual. Segun Leopold Raphaela si e eksportashon pa Venezuela sigui krese Duana lo konsiderá pa pone un dia èkstra pa e barkunan por sali.
Outor José Manuel Dias


text:
Siman pasá representantenan di Tourism Corporation Bonaire (TCB) i gobiernu di Boneiru a asistí na un kumbre di krusero na Miami ku Florida Caribbean Cruise Association (FCCA) a organisá. E delegashon di Boneiru a konsistí di Kordinadó di Merkadeo di TCB Derchlien Vrolijk, Kordinadó di Krusero di Proyekto di TCB Elesiër Angel, Diputado di Desaroyo Ekonómiko i Turismo Hennyson Thielman, Kapitan di Haf Gunther Flanegin i Konsehero di Maneho Debby Rauwers.
Esaki tabata e promé evento despues di e pandemia, kaminda representantenan di tur kompania krusero por a topa ku ehekutivonan di diferente destinashon i touroperator-nan. E kompanianan krusero a kompartí nan eksperensia ku e pandemia i nan plannan pa move padilanti i renobá e industria. E presentenan por a rekonektá ku otro, establesé relashonnan nobo i papia tokante desaroyonan ku ta andando i tópikonan relashoná ku reinisio di nabegashon krusero. Pa Boneiru esaki tabata un oportunidat pa restablesé konekshonnan eksistente i komuniká tokante e vishon nobo, den liña ku e Plan di Rekuperashon di Turismo.
E kompanianan krusero a presentá nan protokòlnan nobo, manera nabegá ku te 95% di wéspetnan bakuná, kaminda un mayoria di e 5% ku no ta bakuná ta mucha bou di 12 aña. E ehekutivonan krusero a mustra interes den eksperensianan lokal (kultural) den un intento pa ‘Go local’. Ademas e kompanianan krusero a informá kon nan ta redefiní nan inisiativanan ekológiko i sosial i konstruí barku nobo ku ta mas sostenibel.
E delegashon boneriano a asistí tambe na enkuentronan individual ku diferente kompania krusero i organisashon apart. Durante e enkuentronan akí Boneiru a presentá su vishon riba bishita di barkunan krusero den futuro, manera esaki ta formulá den e Plan pa Rekuperashon di Turismo. Esaki ta den liña ku e esfuersonan pa krea un sektor turístiko ekilibrá i sostenibel pa término largu pa Boneiru.
Ta spera e promé bishita krusero na Boneiru na kuminsamentu di luna di sèptèmber 2021. Ehekutivonan krusero ta indiká ku Boneiru ta un di e islanan mas popular, ku un servisio na wéspet i eksperensia ku un skor riba 9 riba un eskala di 1 pa 10, mas haltu ku e skor di 7 na aña 2016. Esaki ta un kòmplimènt direkto pa e operadónan lokal na Boneiru i pa tur hende ku ta direktamente i indirektamente konektá ku e industria di servisio krusero.


text:
ORANJESTAD - Stichting Ambiente Feliz ta celebrando su di 35 aña di existencia den e luna aki. Sigur esaki ta un logro importante cu e fundacion ta desea di comparti cu e comunidad di Aruba. Hopi ta esnan cu conoce e cas geel situa na Santa Cruz, pero tiki sa di su historia, mision y e trabou cu e trahadonan ta realisa tur dia pa esnan cu un limitacion mental. E fundacion a wordo funda na aña 1986 como Stichting Gezinsvervangend Tehuis, pero e reto pa yega na e cas cu actualmente comunidad conoce awe a cuminsa na aña 1971. Na 1971 e fundadora, zuster Philothea Simons, a yega Aruba for di Hulanda cu e proposito pa yuda esnan cu un limitacion mental na Aruba. Algo cu e tabata haci caba na Hulanda. El a uni su mes cu Het Wit Gele Kruis cu e intencion pa yega cerca esnan cu un limitacion mental. E trabou a duna zuster Philothea e posibilidad pa inventarisa e necesidad y haci contacto cu esnan cu tabata tin mester di ayudo.
Zuster Philothea a organisa na aña 1972 un pasadia na unda e, hunto cu boluntario, tabata busca e clientenan na cas y hiba nan na un centro na Dakota. Pero zuster Philothea tabata tin un soño mas grandi cu tabata brinda vivienda na esnan cu no por a biba mas na cas y tabata tin necesidad pa un vivienda, guia y cuido urgente. Na aña 1985 zuster Philothea a laga Stichting Verstandelijk Gehandicapten Aruba cu e encargo di e pasadia y a habri un cas na Santa Cruz. E famoso cas geel. Pa por a logra haya fondo financiero structural, Zuster Philothea a lanta Stichting Gezinsvervangend Tehuis riba 27 di october 1986. E necesidad pa vivienda a sigui crece, pesey zuster Philothea a dicidi di expande e cas existente den e aña 1994 cu ayudo financiero di entre otro CEDE Aruba. Despues a dicidi di cambia e nomber di e fundacion pa Stichting Ambiente Feliz na aña 1997.
Awe Stichting Ambiente Feliz ta consisti di 2 localidad. Un na Santa Cruz, pa personanan riba 18 aña di edad na unda ta enfoca riba e parti di guia. E otro localidad na San Nicolas, ta ofrece vivienda y pasadia na esnan riba 6 aña di edad cu un limitacion multiple cu ta rekeri cuido intensivo. E mision semper tabata ta pa yuda esnan cu un limitacion mental pa por desaroya habilidadnan nobo y asina tin un bida mas involucra den comunidad for di un posicion di igualdad.
E clientenan, bou guia profesional, por dirigi nan mesun bida. Cada cliente ta traha riba nan metanan personal hunto cu e guia. Famia tambe ta hunga un rol importante den e bida di e cliente. E guia, cliente y famia hunto ta trata di logra e metanan proponi pa asina crea mas confiansa propio den cada cliente. Confiansa den nan mes ta crea felicidad pasobra un ser humano feliz tin un mihor calidad di bida. No ta importa e limitacion.
Pa por duna contenido na e mision, e fundacion ta ofrece diferente actividad cu ta pone atencion riba e desaroyo di diferente habilidad, socialisacion, activacion y integracion den comunidad. Banda di esey, e fundacion ta traha hunto cu otro fundacionnan, manera Stichting Verstandelijk Gehandicapten Aruba y Stichting Ambiente Nobo, pa locual ta e pasadia.
Stichting Ambiente Feliz ta wordo subsidia door di Land Aruba locual ta permiti pa por sigui ofrece su servicionan. Pa por logra proyectonan di expansion, mantencion of otro e fundacion ta depende di donacion. E fundacion ta hopi gradicido na tur esnan cu na un of otro manera, durante e ultimo 35 añanan, a duna sosten of aporte. Sea structural of incidental. Pa por sigui brinda e cuido y guia na esnan cu un limitacion mental, e fundacion ta haci un apelacion na comunidad pa sigui sostene nan clientenan. Asina so por sigui haci un diferencia positivo den bida di cada un di nan. Si ta desea di haci un donacion por haci esaki riba e cuenta di Stichting Ambiente Feliz, CMB, account number: 20906501. E fundacion lo celebra su 35 aña di existencia den e siman di 25 di october y den cuadro di esaki lo organisa diferente actividad. Like e Facebook page di Stichting Ambiente Feliz y keda na altura di tur e actividadnan. Pa esnan cu ta desea di haya sa un tiki mas di e fundacion por bishita e website www.stichtingambientefeliz.com.
ORANJESTAD – Cosecha su tiendanan na Oranjestad y San Nicolas lo cera te proximo aviso. Lastimamente e consequencianan economico di COVID-19 a pone cu mester a tuma e decision pa cera e kiosko na cruiseschip terminal den 2020 y awor a tuma e decision conforme practica di ‘good governance’ pa cera e portanan di e tiendanan di Cosecha na Oranjestad y San Nicolas te cu proximo aviso. E prioridadnan di directiva tabata pa personal por cera nan periodo na Cosecha dignamente y claramente pa cera tur cuenta na un manera responsabel.
ORANJESTAD - Lag'e Sosode ta un cancion cu un mensahe hopi positivo. E inspiracion a sali for di frustracion di bida, ora cu nos ta sinti cu tur cos ta bai robes y cu nada no ta na nos favor. Hopi ta perde motivacion y ta laga e negativismo podera di nos pensamentonan y esey ta horta nos paz mental. Manera e titulo mes ta bisa, nos tin cu "Lag'e Sosode" (bida), no preocupa demaciado y forza pa ta den control di tur cos tur ora. Confia cu bo plan perfecto ya ta scirbi y cu nunca esaki no ta exclui sacrificio. Hopi biaha nos tin cu pasa den cosnan menos agradabel pa nos sinja di nan y asina bira mihor ser humanonan.
PUNTA BRABO – Recientemente Costa Linda a celebra su 30 aña di aniversario. Luigi Heredia, General Manager a yama bon bini na hopi bishitante na su resort, riba e occasion. E celebracion a tuma luga na e pool deck den presencia di e.o. Minister di Turismo y Salud, Dangui Oduber, CEO di Aruba Tourism Authority, Ronella Croes y Presidente di Hunta di Costa Linda, Gale Measel y miembronan di hunta.
ORANJESTAD - Den e ultimo 35 añanan, e cuido pa persona cu limitacion intelectual na Aruba a crece y profesionalisa. Como fundacion, Ambiente Feliz a bisa diabierna di ta orguyoso di por a contribui na esaki. E fundacion ta trata di duna oido na e necesidad grandi cu tin den comunidad pa crea mas vivienda y pasa dia pa esnan cu un limitacion mental. E fundacion a bisa tambe cu nan no por realisa esaki sin e sosten di Land Aruba.
ORANJESTAD – Na aña 2019, algun siman despues cu a anuncia e Plan Nacional pa atende cu e problematica di cacho na Aruba, a inicia cu e prome concurso di pintamento pa muchanan di scol basico: “Ley di Cacho”. Aña pasa a bini cu un concurso di pinta y kleur pa muchanan di kleuter te cu 3e klas: “Bo Mascota Faborito”. E aña
ORANJESTAD - En conexion cu Jeon su album di mas nobo “Santa Cruz” cu ta practicamente den porta pa wordo estrena. Jeon ta lansa su di dos cancion di e album esta "Pan cu Webo”. Dongo y Jeon ta conoci di hasi diferente colaboracionan junto y esaki sigur ta uno mas cu lo tin su acohida produci pa Steve Andreas. Pa mas informacion di e Album “Santa Cruz” sigui Jeon riba su rednan social pa bo keda altante di tur cos! Click AKI pa wak e video.


text:
KRALENDIJK – Djadumingu den oranan trempan di anochi, polis a detené un hòmber i a konfiská un arma di kandela. Algu promé ku 8’or di anochi, a drenta un yamada na warda di polis ku un tipo a menasá un persona ku morto. Despues di e informashon ku polis a risibí, un patruya a bai na e kas situá na Kaminda Djabou kaminda e suseso a tuma lugá. Na nan yegada e sospechoso no tabata na e sitio mas i mesora e patruya a sali en buska di e tipo aki. Na altura di Kooyman riba Kaya Korona, e agentenan a tuma nota di e vehíkulo ku ta enbolbí den e kaso di menasa stashoná. Polis a blòkia e vehíkulo i a detené e persona ku tabata manehá e outo. Tambe a tuma nota ku e persona a tira algu for di e vehíkulo na momentu ku el a mira polis nèt promé ku el a keda detené. Porsierto tabata tin basta hende riba e sitio di stashoná outo di e kompania menshoná. Esei tabata motibu ku a manda pidi refuerso di mas patruya pa yega na e sitio. Despues di un buskedá, a topa ku e arma di kandela ku a keda uzá den e kaso di menasa ku morto. Pa menasa i violashon di e Lei di Arma BES, a detené e hòmber di inisial R.F.S.B. di 21 aña di edat. E investigashon a tuma un momentu largu na altura di e kompania menshoná, esaki despues ku a manda yama reshèrshi pa presentá na e sitio i a manda yama tambe gerensia di Kooyman pa bini i habri e porta grandi di heru pa polisnan por a drenta parti paden riba e tereno di e kompania. Tambe a konfiská outo di e sospechoso. Ta investigando e kaso.
Poseshon di arma ta oumentá e chèns di insidente òf violensia. Segun lei, poseshon òf uzo di arma di kandela ta prohibí. Pues poseshon di arma di kandela ta kastigabel. Bo tin arma di kandela i/òf munishon òf bo sa di un persona ku tin arma di kandela? E ora ei bo por mèldu i/òf entregá esaki na polis. Traha un sita via 715-8000 òf via di e number di telefòn anónimo 717-7251.
MAN AANGEHOUDEN VOOR BEDREIGING MET VUURWAPEN
KRALENDIJK – In de vroege avonduren op zondag 24 januari, kreeg de politie melding dat er iemand met de dood werd bedreigd. Een dienstdoende patrouille ging meteen ter plekke bij een woning aan de Kaminda Djabou. Bij aankomst van de patrouille was de verdachte al weg waarop een zoektocht naar de verdachte volgde. Hij werd op de parkeerplaats van een bouwwinkel aan de Kaya Korona aangetroffen en aangehouden voor bedreiging en het overtreden van de vuurwapenwet BES. Het betreft een man met initialen R.F.S.B. van 21 jaar. Het vuurwapen en de auto van de verdachte werden in beslag genomen. De zaak wordt onderzocht.
Wapenbezit verhoogt de kans op ongelukken en geweld. Het is volgens de wet verboden om wapens te bezitten of te gebruiken. Het bezit van wapens is strafbaar. Hebt u een wapen en/of munitie of weet u van iemand die er één heeft? Dan kunt u dit melden en/of inleveren bij de politie. Maak een afspraak via 715-8000 of via het anonieme nummer 717-7251.


text:
ORANJESTAD – Diaranson merdia Minister Maduro di Finansa pa promer biaha a wordo invita pa Comision Financiero di Parlamento bou presidencia di Parlamentario Setty Yarzagaray di Fraccion di MEP pa duna un splicacion riba e Alivio Fiscal 2 cu a keda anuncia pa activa economia di Pais Aruba. Durante e encuentro Minister Maduro y ehecutivonan di Departamento di Impuesto y Departamento Huridico a brinda informacion y splicacion amplio di e detayes di e 11 incentivanan di e Alivio Fiscal 2.
E mandatario a splica cu ora a hinca e Alivio Fiscal 2 den otro, a tene na consideracion e reglanan internacional pa brinda incentiva fiscal durante e pandemia y a tene cuenta tambe cu un gran parti di e sugerencia y deseo cu gremio comercial a trece dilanti den nan peticionnan na Minister Maduro. A haci un trabou pa asina tene un balansa den momentonan di crisis aki na unda cu ta brinda un alivio pa cual Gobierno ta perde di haya entrada, pero cu e miras pa activa economia y despues cu economia lora, Gobierno por ricibi e entradanan bek.
Minister Maduro a splica e Comision Financiero y Economico di Parlamento, cu ora bo trece e tipo di incentivanan aki pa yuda comercio, bo lo haya e critica cu e no ta suficiente of no ta bon, pero manera tur decision, bo no por tene tur hende contento na e mesun momento. Importante pa remarca ta cu e incentivanan duna ta den liña cu e reglanan di OECD y ta wordo aplica na otro Paisnan tambe. E mandatario a splica cu claramente tin hopi mas incentiva cu por wordo duna, pero mester tene cuenta cu e situacion financiero di Aruba y e hecho cu nos ta bou di supervicion financiero di CAFT. E ultimo aki ta pone cu Gobierno no por duna comercio tur locual nan ta pidi.
Cu e Alivio Fiscal 2 Gobierno kier brinda yudansa specialmente na e empresanan chikito y mediano cu ta forma 90% di Aruba su economia, y ta spera cu lo haci bon uso di e incentivanan pa asina pronto por reactiva economia na bienestar di Aruba.


text:
Eagle Beach: Diasabra den oranan di mainta, Personal di Kustwacht cu tabata riba lama y a manda pidi refuerso di polis na altura di Eagle Beach. Pa motibo cu un persona riba un boto a bula na awa y a huy riba un waverunner.
E personal di Kustwacht tabata riba lama y tabata controlando un boto di parasailing y na dado momento un persona cu tabata abordo di e boto, aparentemente lo ta trahando riba e boto a bula na awa y a subi riba un waverunner di un otro compania di watersport, e persona cu tabata manehando e waverunner a hiba e homber tera y asina a logra huy for di man di autoridad.
Na yegada e polisnan a cuminsa cu un buskeda intensivo riba beach pa e sospechoso, pero lamentabelmente sin resultado. E polisnan na e sitio nan a bin topa cu e persona cu tabata coriendo e waverunner y cu a yuda e homber huy for di gara di Kustwacht. Mesora autoridad a detene pa stroba autoridad haci su trabou, y pa a yuda un sospechoso huy.


text:
Fit-20 ta un konsepto ku a kuminsá na Kòrsou na aña 2019, ounke e ta konosí mundialmente pa mas di 10 aña kaba. E konsepto aki ta nifiká ku durante di 20 minüt pa siman bo ta keda someté na ehersisio ku ta basta pisá pa bo múskulonan, partikularmente e fibra di bo múskulonan ku normalmente un hende no ta usa si no ta pa karga kos super pisá so. 20 minüt pa siman, sin soda, den bo paña di trabou, den un espasio kómodo, i hopi limitá na hende. I Djasabra a papia ku Karin Visser ku a kuminsá ku e konsepto aki na Kòrsou, 2 aña pasá.
Trein e múskulo di mas profundo…
Fit20 ta un frankisia mundial di studionan ku entrenadornan personal. Nan ta ofresé un método úniko. E training ta altamente intenso pero poko poko i solamente 20 minüt pa siman. I e ta funshoná segun Karin a konta Djasabra. E training ta riba e mas profundo di bo ‘spier vessels’. Den un múskulo tin 4 diferente ‘spier vessels’ profundo. Di pafó bai paden tin e múskulonan ku ta keda someté na e aktividatnan di henter un dia. Nan por restablesé fásilmente i p’esei un hende por kana i hasi tur loke mester hasi durante di dia. E “vessels” mas profundo ta keda usá solamente ora bo mester di hopi forsa por ehèmpel hisa sakunan pisá. Den e trainingnan aki ta usa tur e spier vesselsnan, kansa nan i asta esun di mas profundo. I e di kuater ta esun ku ta usa kasi nunka, i mayoria hende no ta us’é. Pero den e trainingnan na Fit20, riba e aparatonan spesial pa ehersisionan den ‘slow motion’, ta us’é te na momentu ku no por mas i asina ta yega na e di 4 spier vessels, segun Karin a splika. I ora usa esei, e múskulonan tur ta spanta i sa ku nan tin di sobrebibí. E ta duna un prek na e mente indikando ku nan mester ta mas fuerte. I e mente ta sòru pa krese hormonanan pa e múskulonan ei.
5 dia pa rekuperá…
Den e training di Fit20 ta usa tur e múskulonan di mas grandi riba 6 diferente aparato. Por papia di 2 minüt pa kada aparato i na momentu ku e mente haña e preknan, i e mente ta sòru di ta mas fuerte. E múskulonan ta keda bombardiá ku tur e hormonanan na momentu ku nan ta sosegá. E spier vessels di mas pronto ei mester di 4 pa 5 dia pa e rekuperá. Na un Gym normal no mester di tantu dia asina pa rekuperá, pero den fit20 si mester di por lo ménos 5 dia pa rekuperá te asta 7 dia.
Oumentá forsa…
Loke e trainingnan aki ta yuda kuné ta pa oumentá e forsa di e persona. E ta hasi tambe mas fuerte ku e persona ta mas fet i mas importante ta drecha e salú. Lo bo ripará ku despues di 1 luna bezig bo ta sinti ku bo tin mas energia. Si papia kiko presis Fit20 ta yuda kuné, Karin a bisa ku tin hopi kontesta pa e pregunta ei. El a kuminsá ku algu masha importante den e momentu aki. Sarkopenie ta momentu ku e forsa di bo múskulonan ta baha. For di bo 25 aña bo ta kuminsá pèrdè mas òf ménos mei porshento di e forsa muskular pa aña. Kada hende por konta pa nan mes kuantu forsa muskular nan ta pèrdè di nan no trein ku forsa. I no ta papia aki di deporte i kore baiskel ku ta yuda un tiki. Pero si no trein ku forsa, por pèrdè e masa muskular ei. Na momentu ku pèrdè e masa muskular, por bin tur tipo di keho di salu manera sobre peso, diabétis, doló, na garganta, na lomba, ostioporosis, rudia suak, un sistema inmunologia suak. Tur ta kehonan ku ta keda okashoná ku bahada di e masa muskular. Na momentu ku bai oumentá e poder muskular ei, tur e kehonan di salú ta baha tambe. Karin a bisa ku training di forsa ta masha importante.
Trein ku disiplina…
Ku e training aki den 20 minüt a siman ta hopi bon. Ora bai gym i bai trein ta masha dushi pero tin yen hende ku no tin e tempu pa hasi esaki, nan ta drùk òf asta no ta gusta hasié. Pero Fit20 tin e manera pa den 20 minüt pa siman di forma intenso trein. Ta importante si pa hasi ku regularidat. No ta e intenshon pa tuma un abono i no bai. Tin hende no tin e disiplina. Pero na momentu ku tin un entrenadó personal kla para ta warda, tin un sita stipulá i den 20 minüt trein, e ta bira mas kómodo.
No ta soda…
E training ku ta bai den ‘slow motion’ ta sòru ku e kliente no ta soda. Esaki ta nifiká segun Karin ku e persona por kana drenta na momentu ku e tin pouze di su trabou, den su unifòrm, ku guia di e entrenadó e ta trein.
Trein pa salú…
E konsepto aki hopi hende no ta komprondé si nan no eksperensia segun Karin. Por splika di e método di 20 minüt pa luna, e hende no ta kere fásilmente. For di añanan nos a lanta ta tende ku mester trein por lo ménos 3 bia pa siman, pero ku e entrenamentu aki ta logra e mesun kos. Otro kos ta si e hende ke duna su kurpa forma. Esei si no por hasi na Fit20. E training ta apsolutamente pa salu. Karin ta tende e komentario di hendenan despues di 3 luna ku nan ta sinti nan mas fuerte, nan ta drumi mihó, salú ta mehorá. E studio no ta unu grandi i p’esei no por tin mas ku 2 hende ta trein na mesun momentu. E entrenadó personal sa presis pa kada hende kon e mashin mester ta programa. E entrenadó por subi i asta baha e peso si mira ku e no ta bai bon. Tur loke e persona tin mester na e momentu ei.
Pa tur edat…
Tur hende por hasi Fit20, for di 1.50 meter esaki debí ku e aparatonan ta pa sierto haltura. Esaki ta nifiká ku for di 14 aña e persona por ta den e gym. I na Hulanda tin hende te 90 aña ta trein den Fit20. Ta adaptá kada mashin na e persona su salú, su peso i asta si e ta sinti sierto malesa tur esei ta adaptá na dje Fit20 ta situá riba Cas Coraweg ariba di Dasia Sport. Nan tin Facebook i wèpsait kaminda tin tur klase di informashon.
Guia di kome…
I banda di tur esaki Fit20 tambe tin un yudansa na esnan ku ta deseá esaki pa guia e persona kiko i kon pa kome. Karin a splika ku aktualmente e mes ta desaroyando un programa pa duna tur kliente pa nan por sòru pa un bon salú.


text:
WILLEMSTAD – “Nos a kolektá sigur 1300 regalo di Pasku pa duna e muchanan den bario aki”, Robert de Vries, ku huntu ku su kasá Durkje de Vries ta manehá Fundashon Klein Jeruzalem (Siloam) na kunuku na Kòrsou, ta konta.
Algun aña kaba Siloam ta kolektá regalo pa duna na akohida di mucha di dia den bario. “Hopi di e muchanan aki ta lanta bou di sirkunstansha difísil i hopi di nan normalmente lo no a haña un regalo di Pasku. Nos ta haña ku mucha meresé un regalo di Pasku, ke men nos ta yuda nan un tiki”, segun De Vries.
Outor Kim Hendriksen
Siloam ta un organisashon ku ta sòru pa mucha ku tiki oportunidat, ku tin malesa króniko i terminal den e region di Bándabou, den wèst di e isla. Tambe nan ta yuda hende den e área ku kuminda kayente, pakete di kuminda, paña i kos pa kas.
Sosten henter aña
“Nos tin hopi kontakto den besindario i nos ta traha huntu ku otro fundashon i trahadó sosial pa yuda e famianan ku mester di sosten. Bon mirá nos ta hasi esaki henter aña”, segun De Vries.
Fundashon Siloam ta hasi e akshon di Pasku huntu ku e bon meta Dushi Amigurumi, ku Gerda van Kessel ta manehá. E ta fanátiko di hak i e ta usa su hòbi pa traha pòpchi ku e ta regalá pa bienestar di e muchanan na e isla. “Mi no ta hasi esaki mi so. Mi ta den hopi grupo di hak na Hulanda kaminda mi ta hasi apelashon pa duna pòpchi di hak i otro kos di hunga na e muchanan na Kòrsou”, segun van Kessel.
Kaha yen di kos di hunga
“Ántes nos tabata traha huntu ku e akshon di Pasku ‘Kada mucha un regalo di Pasku’ na un emisora di radio konosí na e isla. Ora ku dos aña pasá nan a indiká ku nan ta bai stòp ku e akshon, huntu ku Siloam nos a kontinuá e akshon”, Van Kessen ta konta. “Bon mirá ta henter aña nos ta okupá ku esaki. Ta manda kaha yen di kos di hunga i pòpchi di hak pa e isla ku nos ta parti den tempu di Pasku pa e muchanan.”


text:
Parlamento di Aruba a aproba e ley di ortografia
Dia prome di november 2018, Parlamento di Aruba a trata e ley di ortografia di Papiamento durante un reunion publico. Maske cu e topico tabata trata ortografia, tabatin hopi pregunta tambe tocante Papiamento den enseñansa.
Dos siman mas di nominacion pa Appel di Oro 2018
“Enseñansa ta e paspoort pa futuro, pasobra futuro ta di esnan cu prepara p’e den presente.”
Innovacion a resalta durante “The Future of Education”
Recientemente a clausura e “Siman di Enseñansa” cu e evento “The Future of Education”. Un evento caminda comunidad por a haya un bista di e desaroyonan cu ta tuma luga riba tereno di enseñansa na Aruba. Esaki a keda organisa den cuadro di e Plan Nacional pa Enseñansa 2030.
DUO lokaal terugbetalen
Woon je op de Antillen en betaal je een studieschuld terug? Dan kun je je nu aanmelden voor lokaal terugbetalen in 2019.
Celebracion di World Children’s Day na Aruba
Dia 20 di november ta celebra World Children’s Day, recordando e dia cu a adopta e Tratado di Derecho di Mucha na 1959. Aruba a firma e tratado na aña 2001.
Tema di Festival di Buki pa Mucha 2019
Tema di e Festival di Buki pa Mucha pa aña 2019 ta conoci y esaki ta ‘Medio di transporte’ (Vervoersmiddelen). Cu e lema Reis mee! ta invita tur mucha pa biaha den buki mucha.
Arubahuis a reuni cu Colegio Arubano y Colegio EPI
Minister Plenipotenciario Guillfred Besaril durante di su bishita di trabou na Aruba a tene un reunion cu ehecutivonan di tanto Colegio EPI y Colegio Arubano riba preparacion di studiante pa bay Hulanda.
Arubahuis a duna informacion na scolnan secundario
Recientemente Arubahuis a duna informacion riba escogencia di estudio y studiamento na Hulanda, na alumnonan cu ta den voorexamen na Colegio Arubano San Nicolas y Oranjestad y na Colegio EPI.
Appel di Oro 2018
Departamento di Enseñansa ta presenta e di cuater edicion di e proyecto Appel di Oro | Premio Nacional di Excelencia den Enseñansa na Aruba.
Ultimo dia pa docente y comunidad yena e encuesta NOP 2030
Den cuadro di e Plan Nacional di Enseñansa (NOP 2030) ta conduciendo un encuesta pa maestro, docente y comunidad. Ultimo dia pa yena esakinan ta diaranson 14 di november pa 12or di merdia.


text:
WILLEMSTAD – “Mi ta warda un promedio di dos luna riba un paki ku ta bini djafó, esta si e yega”, un hòmber ku ta wardando sin pasenshi na e pòstkantor prinsipal na Groot Kwartier. “Aña pasá un paki di Pasku ku nan a manda na novèmber a yega te na mei.” Tin hopi hende den e pòstkantor ku ta tur dòrna ku adorno di Pasku. No ta fin di aña so tin reklamo tokante partimentu di pòst.
E presentenan ta kompartí relato di konvokashon di morto ku a pèrdè i karta sertifiká importante ku ta keda den pòstkantor simannan largu. “Karta hopi bia no ta yega. Loke mi kumpra riba Ebay ta disparsé ma mi ta haña pòst ku mester a bai pa otro hende si. Ta un desaster!”, un dama frustrá ta bisa e trahadó di pòst tras di e bentana. Pa Mariette Hanssen e problema ta mas grandi: for di dia ku el a bin biba Kòrsou nunka e no a haña pòst.
Belastingdienst
“Na Aqualectra i Flow mi a laga pone mi resibunan online. Mi no ta haña pòst for di eksterior tampoko”, Hanssen ta bisa. “M’a haña mi ku masha problema ku belastingdienst di Hulanda pasobra mi pòst no ta yega aki. Hopi bia mi ta lat pa skibi opheshon.” Na C-Post e ta bisa ku nan no ta reakshoná. “No ta bini un solushon. Mi a kologá un bòrchi na kabamentu di e kaya pa e partidó di karta, pero lástimamente te ainda sin.
Franklin Sluis, direktor di C-Post International ta bisa ku e ta rekonosé e problemanan pero ku tin hopi faktor ku ta hunga un papel. “Si no manda paki òf karta sertifiká, pa nos ta masha difísil pa sa unda e ta. Un pakete for di Hulanda ta pasa via e kaminda di mas barata, por ehèmpel via Inglatera òf Merka., asina pòst ta traha. For di 10-10-’10 ta sosodé regularmente ku pòst ta yega na un di e otro islanan anto e mester bai Kòrsou ainda. Banda di esaki tur pòst mester pasa duana, kaminda sa tin falta di personal. Tur esakinan por pone ku tin retraso.”
Bario sin struktura
C-Post tambe tin falta di personal Sluis ta bisa, i e partimentu di karta lokal tambe ta sufri. “Barionan manera Wishi, Marchena i Bándabou ta barionan sin struktura. Partido di karta mester konosé e bario masha bon. Si un di e partidonan di karta aki bira malu òf bai ku fakansi, tin un problema.” Pa no warda te ora e barionan aki haña struktura, C-Post na yanüari a start e proyekto di pilot C-Box, ‘Community Mailbox’. Habitantenan di Groot Kwartier, Emmastad i Biesheuvel mester buska nan pòst nan mes na e C-Box. “Hende mester kustumá, pero esaki si lo pone e partimentu di pòst bai mas suave.”Kasonan spesífiko manera di Hanssen, Sluis ke atendé e mes.
E hendenan den e sala di espera tin nan propio teorianan tokante e desaparishon di e paketenan. “Ta hòrta ta hòrta nan. Henter e pakete òf algun kos di den e pakete.”, un hòmber ta bisa èkstra duru. Thyra Sannen tin dos luna ta warda su paki. “Ta dos kadena di plata i mi ta puntra mi mes si nan por mira esaki ku un scanner. E balor no ta grandi, pero tòg ta piká si hòrt’é.”
Kámara
Segun Sluis tin kámara digital na pòstkantoor i si saka algu for di un paki por mira esaki. “Kòrda si ku e paki ta pasa via hopi kanal i e kos por a bai malu kaba promé ku e paki yega serka nos.” Si esaki sosodé ta kita e persona for di trabou. “Pero”, e ta bisa aserka, “den e shete añanan ku mi ta direktor esaki no a sosodé niun bia.
Outor Leoni Leidel-Schenk


text:
ORANJESTAD – Despues ku awe meinta Venezuela a habri frontera ku Aruba, gobièrnu di e isla awe ‘nochi a disidí ku e bia aki e ta tene e frontera ku Venezuela será.
E motibu ku gobièrnu ta duna ta e krísis na e pais bisiña suramerikano i e oumento di migrante venesolano. “E migrashon oumentá por tin konsekuensha pa órden públiko i seguridat di Aruba.” Pa motibu di ‘interes general’ gobièrnu a disidí di sera e frontera pa un luna.
Minister di Asuntunan Ekonómiko a bisa anteriormente kaba ku e bia aki e seramentu di frontera tin ménos konsekuensha pa ekonomia arubano. Mas invershonista venesolano den propiedat inmóbil segun gobièrnu ta tene e ekonomia riba e isla den balansa. I despues di e promé seramentu di frontera na 2017 kaminda Aruba espesialmente a keda sin fruta i bèrdura, ta sali ku awor ku e i dos seramentu esaki no tabata un problema grandi. Esaki ta pasó e suministradónan di otro pais ta trese komestibel Aruba.
Parlamentarionan arubano luna pasá si a hala Hulanda su atenshon hopi. Hulanda lo no a yuda e isla sufisientemente ku e fluho di venesolano ku ta drenta. Loke segun e polítikonan ya kaba tin konsekuensha desfaborabel pa komunidat. Pasobra e migrantenan ta kita trabou i ta trese enfermedat.
Orashon nashonal
Awe nochi atrobe promé minister arubano a pidi pa resa pa e venesolanonan den krísis. E bia aki e ta pidi komunidat i tur sitio di religion pa djadumingu binidero resa di nueb’ or pa dies or di meinta pa ‘famia, unidat, Venezuela i gobièrnu’.


text:
Girobank ta prolongá medidanan
Girobank ta prolongá medidanan
Willemstad – Na bienestar i salu di empleadonan, kliente i públiko en general, i pa evitá ku e
vírùs di CoVid-19 sigui plama, gerensia di Girobank NV a disidí pa prolongá e medidanan di
seguridat na momentu ku ta bishitá e sukursalnan na Seru Loraweg i Jan Noorduynweg.
Nos ta pidi bo koperashon pa kumpli ku e instrukshonnan na momentu ku bo bishitá un di nos
sukursalnan. E sukursal na Scharloo lo keda sera pa públiko te próksimo aviso.
Girobank NV ta supliká klientenan hasi mas tantu pago elektróniko i transakshon online òf pa
medio di telefòn.
Pa pregunta òf asistensia pa ku bo transakshonnan por tuma kontakto ku nos sentro di servisio
na 433-9130 òf pa medio di e-mail pa info@girobank.net.
Gerensia i empleadonan di Girobank NV ta gradisí bo pa bo komprenshon i ta deseá bo forsa
den e tempunan turbulento aki.
Girobank NV
21 di mart 2020


text:
Celebracion Dia Internacional di Lenga Materno
Diaranson dia 21 di februari ta Dia Internacional di Idioma Materno cu UNESCO a proclama na aña 1993. Ta mas cu claro cu Aruba tambe ta celebra e dia aki for di cuminsamento.
Nos tin nos idioma Papiamento, idioma materno di mayoria na Aruba, cu pa hopi tempo a keda hala un banda, pero cu a sa di sobrebibi. Y ta asina cu e aña aki nos ta di fiesta, como cu dia 21 di mei proximo Papiamento ta celebra su di 15 aña como idioma oficial aki na Aruba. P’esey 2018 ta proclama como Aña di Papiamento pa tur hende haya sa mas di Papiamento y haya sa dicon e ta asina importante pa nos.
Ora un pueblo ta consciente di e balor di su lenga materno, nada no por stroba e idioma aki di ta e idioma cu ta identifica su pais.
Den cuadro di e celebracion aki FLP ta organisa un anochi festivo cu exposion di material di Scol Multilingual, diferente charla interesante, declamacion y musica. Lo cera e anochi cu un brindis ameno.
Fundacion Lanta Papiamento ta invita henter comunidad di Aruba pa asisti na e evento aki.
Un boca bisa otro!! Bini un, bini tur!!
Entrada ta gratis.
Info / Contact
Pa mas informacion por busca den e alfabet menu riba homapage: [P] Papiamento of [P] Proyecto Scol Multilingual por tuma contacto cu Departamento di Enseñansa Aruba (DEA).Scroll To Top


text:
Ponementu di bòshi di dekorashon di fin di aña rondó di e estatua di Pedro Luis Brion riba nos plenchi nashonal ta un bagmunderia di marka mayó. Danki na Clarson Gomez ku a publiká foto di e bochincha aki riba su muraya di Facebook. Superlativo no ta sufisiente pa splika e asko ku esaki a kousa serka mi i hopi hende. No por trata un éroe di e forma aki. Pa esnan ku a puntra “Kiko Brion a hasi?” manera ku ta trata di un ken-ku-ta, lo siguiente.
Pedro Luis Brion a nase riba 6 yüli, 1782 den Otrobanda. Brion durante su estadia na Ulanda komo studiante a lucha kontra di Ruso i Inglesnan ku a forma un menasa pa Ulanda. Aki na Kòrsou e tabata instrumental den derotá e Inglesnan invador. E a sigui lucha asta ora e Komandante Ulandes Schwartsz a bati retirada. Na Aruba tambe e a kore ku e Inglesnan. Legendario ta su kontribushon den e lucha pa libertat di paisnan Bolivariano di Sur Amérika. Pedro Luis Brion no solamente ta un éroe di Kòrsou, pero un suidadano di mundu ku a lucha kontra di opresornan tur kaminda ku e tabata por. E a muri na Kòrsou riba 27 sèptèmber 1821.
Na 1921, selebrando un siglo di su morto, a inougurá Plenchi Brion i a pone un plachi di marmer na su onor i despues un busto. Na 1950 a pone un estatua (ku awe ta na Museo di Kòrsou) remplasando e busto i despues, na 1956 a pone e estatua aktual. Na 2021 nos ta selebrá un siglo di Plenchi Brion.
Ta inkreibel ku nos por tin algun ‘barbaar’, sostené pa Gobièrnu, sin noshon di nos historia ku ta destruí esun tiki di ‘nation building’ ku ta asina nesesario. Boso a pone kara di Kòrsou, e legado di Brion na bèrgwensa. Foei! Gobièrnu, asumí bo responsabilidat.
Nepal, 12 novèmber 2017


text:
MINISTER MADURO CU UN YAMADA NA COMUNIDAD PA HACI COMPRAS NORMAL TIN SUFICIENTE PRODUCTO PA ABASTECE E MERCADO LOCAL
MINISTER MADURO CU UN YAMADA NA COMUNIDAD PA HACI COMPRAS NORMAL
TIN SUFICIENTE PRODUCTO PA ABASTECE E MERCADO LOCAL
Oranjestad – Durante un Conferencia di Prensa Minister Maduro a haci un apelacion na e consumidornan pa haci compras den cantidad normal. E peticion aki a bin di e grupo di mayorista na Aruba cu a sigura e mandatario di economia cu nan tin suficiente producto den stock pa por abastece e demanda di e mercado local. Si ta asina, cu si cuminsa cumpra na cantidad grandi, esaki ta pone cu ta crea un escases innecesario. E apelacion na nos comunidad ta pa limita nan compra y corda tambe riba esnan mas vulnerabel den nos comunidad. No tin mester di cumpra un gran cantidad di producto si ta uno of dos so tin mester.
Minister Maduro ta recorda cu ta sumamente necesario pa nos evita aglomeracion di publico mas tanto cu ta posibel. Pesey ta importante pa evita tambe e reinan largo na supermercado. E situacion di COVID-19 ta uno hopi serio y ta nos comportacion como ciudadano di e Pais aki ta locual ta bay defini con Pais Aruba ta bay logra surpasa e crisis.
E mandatario a haci un yamada na nos pueblo pa ban ta solidario, awor mas cu nunca y ban yuda otro, especialmente esnan mas vulnerabel pa hunto nos por surpasa e crisis.


text:
AVB
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu Panama, El Salvador, Barbados y...
-
Division Damas/ 6 months ago
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta...
-
Highlight Division Damas Final
Final division damas highlight.
-
Britannia Damas ta campeon di Aruba pa di cinco biaha consecutivo
E final di Playoff futbol Division Damas entre Britannia y RCA a resulta di tabata un partido dramatico cu yen di...
-
Britannia y RCA ta empata sin gol den e prome wega di Playoff final Division Damas
E miho dos ekiponan e campeonato aki den Division Damas a enfrenta otro den e prome partido di Playoff final pa...
-
SV Arsenal y SV Dakota a empata den nan prome wega
E campeonato 2018-2019 di Division Femenino a inicia cu e encuentro entre SV Dakota y SV Arsenal. E prome wega di...
-
Lady Pumas Britannia Campeon Division Damas 2017-2018.
Dialuna 25 di juni 2018 a tuma lugar den CDGT na Dakota e di dos wega di e gran final di Aruba...
-
Britannia ta gana nan prome wega di e gran Final Division Damas
Lady Puma’s Britannia y Ladies Riverplate a hunga e prome wega di e gran final di Aruba su Futbol Campeonato 2017-2018 Division...
-
Britannia ta gana RCA 3-2 den playoff Division Damas
Diadomingo 10 di juni 2018 a tuma lugar continuacion di e playoff Division Damas den CDGT na Dakota. Britannia e actual lider di...
-
Riverplate ta gana La Fama 7-0 den playoff Division Damas
Diadomingo 10 di juni 2018 den e di dos wega programa pa e playoff 2017-2018 a topa otro Riverplate ocupando e segundo...


text:
HUES A BAHA PISA RIBA EX-MINISTER OTMAR Y GOBIERNO DI ARUBA!
Na december 2020 a tuma lugar un caso den corte entama pa un ciudadano contra pais Aruba pa motibo cu su contract a wordo termina (ECLI:OGEAA:2020:573). Ta trata aki di un persona liga na e partido POR y su ex-lider Otmar Oduber, cu a ricibi un contract fabuloso como pago pa su loyalidad na e partido y Otmar! Hues a determina cu NO tabata tin un vacatura y cu e persona a haya e contract di e ex-minister(O.O.) como fabor politico pa trabou cu ela hasi pa e ex–minister.
E caso aki a mira luz di dia pa motibo cu e mandatario cu a tuma e timon over di e ex-minister(O.O) a declara cu ta trata aki di un famoso “spookgeval”, pasobra e minister nunca a wak e persona na su oficina apesar cu e ta aparese riba e lista di coordinadornan di e Minister. Durante e caso a sali na cla cu e persona lo a ricibi instruccion "personalmente" for di ex–minister Otmar Oduber den un envelop cera, na unda e ex-minister lo a instrui e persona pa evalua careteranan, matanan y tereno erfpacht pa despues informa e ex–minister mes di e resultado di su investigacion. Ridiculez den optima forma! Hues a constata na prome lugar cu e instruccion di e ex–minister(O.O.) ta regarda trabou cu ta cay bou di responsabilidad directo di DOW. Na di dos lugar a bin sali na cla durante e caso, cu nunca DOW a wordo informa door di Otmar di e contract. Pues DOW NO tabata na altura di e trabou cu e persona lo tabata eherse den nomber di Otmar. Es mas no a presenta prueba con e supuesto informacion cu e persona lo a acumula lo a yuda na mehoramento di e caminda, matanan y terenonan erfpacht. P’esey hues a considera cu ta improbabel cu a existi un palabracion entre e persona y Otmar kico e funccion exacto lo tabata ta pa locual cu ela wordo nombra p’e.
Hues a conclui cu e nombracion ta nada mas y nada menos un forma di "PATRONAHE POLITICO" door di ex-minister (O.O) pasobra NO tabata tin un vacatura y ta obvio cu ela haya e contract pa e hecho cu su persona a colabora cu e ex–minister 8 aña prome cu ela haya e nombracion. Ta trata pues di un nombracion cu a wordo crea specialmente door di Otmar pa un colaborador politico di dje. Pa colmo e persona tabata haya un salario barbaro mensual sin sikiera a considera necesario pa presenta na pia di trabou. Hues a duna e ex-minister sra. Lopez-Tromp, cu a retira e persona, completamente razon, pasobra de facto e contrato ta nulo (NIETIG) ya cu nunca ela existi. Un di e consecuencia directo di e veredicto di hues ta cu e persona pues lo mester bay paga back tur e suma cu ela cobra na supuesto salario ya cu e contract nunca a existi.
Ta masha peculiar cu e Ministro Presidente y su gabinete y su "harlekinnan" den Parlamento ta nenga retondamente cu tin "spiritonan"! Pero si ta usa e "spiritonan" como defensa. Toppunt di hipocrecia. E veredicto aki ta un "PRUEBA" cu tin elementonan cu a abusa di placa di pueblo. Y te ainda tin huez cu tin e pudor di bisa cu e ex-minister (O.O) no ta un sospechoso???
E caso aki ta un prueba cu e ex- mandatario Sra. Lopez-Tromp tabata tin razon cu tin patronahe politico y en berdad ta existi “spirito” riba payroll di gobierno y cu inhustamente su persona a wordo retira for di su funccion UNICAMENTE pasobra ela papia berdad. UPP ta convenci cu Ministerraad ta na altura di e veredicto di hues. E pregunta cardinal ta pakico y gobierno y miembronan di Parlamento cu ta apoya e coalicion ta “muisstil”? Pa ki motibo Ministerraad y Parlamentarionan a haya ta necesario, mescos cu loke a pasa cu sra. Lejuez, pa tuma parti pa e ex-minister y no p’e berdad?
Mas y mas ta bira obvio cu “hay gatos escondidos” y cu de facto, apesar cu e no ta mas den funccion, keto bay ta Otmar Oduber ta “calling the shots”!!
Asina por ripara cu Bochincha no ta haya e mesun trato cu otro establecimentonan ni di parti di e team cu ta controla y tambe parce cu Otmar tambe ta meti den compra di un edificio pa e cuerpo di polis.
Cu e veredicto aki ta mas cu obvio cu Otmar Oduber a comete ATROBE un acto penal y cu HENTER e Ministerraad ta "medeplichtig" na esaki.
Ta di spera cu O.M. hasi trabow di esaki.
UPP lo sugeri alabes na esnan responsabel pa hasi un investigacion profundo cuanto mas caso di “spirito” lo tin cu te ainda ta cana rond y ta cobra pa trabou cu no ta existi vacatura y sin cu ta presenta hasta na trabou. Pa pueblo haya sa cuanto tipo di malgastamento e gobierno POREDmep a hasi nan mes culpabel!
E bala ta awor den scochi di Parlamento cu lo mester yama Prome Minister bin responsabilisa su colaboracion brinda na e ex –minister(O.O) pa tapa abuso y corrupcion cu a sosode abiertamente den su gabinete.Ta basta cu silencio y faboritismo. A yega e momento pa actua conforme nos leynan ta prescribi y entrega otro keho oficial contra Otmar Oduber.
Si Parlamento no actua anto pueblo lo sa di tambe pronuncia su veredicto durante e proximo elecion. No mas berde ni geel.


text:
Importante brainstorming scucha, pensa, recupera miho a inicia riba turismo economia y labor
Siman pasa a tene e di dos session di “brainstorming” den e cuadro di e proceso “SCUCHA PENSA RECUPERA MIHO” riba e tereno importante di turismo, economía y labor. Entre e expertonan cu a participa den e panel tabata sr. James Hepple, Managing Director di Tourism Analytics y Ex Director di AHATA, sr. Satish Daryanani, Presidente di Camara di Comercio, sr. Francis Saladin y sr. Randall Croes di e organisacion Comerciantenan Uni Aruba, sr. Jan van Nes di Aruba Gastronomic Associaiton y sr. Anselmo Pontilius, Mediador di Gobierno y ex-Presidente di Federacion di Trahadornan di Aruba.
Den representacion di partido AVP y su fundacionnan “Fundacion Mito Croes”, Fundacion Digna Laclé-Herera y Plataforma Hobennan Profesional, tabata presente Lider di Partido AVP, mr. Mike Eman, sra. Jennifer Arends-Reyes, mr. Gerlien Croes, mr. drs. RichRd Arends, sr. Robert Candelaria, sr. Marksonn Maduro y sr. drs. Gervais Rene Herdé. Conseheronan y secretariado di e evento presente tabata sra. Michelle Brooks y sr. Franky Hoevertsz.
Lider Partido mr. Mike Eman y parlamentarionan mr.drs. Richard Arends y Jennifer Arends Reyes a splica na incio di e Brainstorming cu e necesidad pa sali for di e crisis actual mas lihe y miho posibel ta grandi y urgente. E crisis medico a causa un daño grandi y mucho hopi hende a perde nan bida. E crisis economico y social ta ainda mas grandi y ta causando problemanan severo cu consecuencianan di largo plazo. E urgencia pa actua den forma uni y cu determinacion pa sali di e crisis aki, a haci cu AVP a pidi su fundacionnan “Fundacion Mito Croes”, Fundacion Digna Laclé-Herera y Plataforma Hobennan Profesional, pa hunto diseña un proceso cu lo tin como resultado plannan y proposicionnan cu lo por wordo carg’a pa mas tanto hende y organisacion posibel den nos comunidad cu ta posibel y cu lo haci uzo di e miho expertonan na Aruba pa e plannan ta mas efectivo a corto plazo.
E proceso “SCUCHA PENSA RECUPERA MIHO” cu a scohe pa sigui ta encera den su prome fase, cu ta scucha mas tanto hende posibel di tur parti di nos comunidad y expertonan local, riba tur tema cu ta relevante pa e recuperacion di Aruba for di e crisis causa pa COVID 19. Na augustus a cuminsa scucha expertonan riba e tema di COVID 19 mes y tur su consecuencianan pa otro areanan di bida den nos comunidad. E prome sesion di “brainstorming” aki produci e raport “COVID-19 den perspectiva”, cu recomendacionnan pa maneho di salubridad den un situacion similar na Aruba. E raport aki ya a wordo publica pa tur hende por lesa y usa.
Lider di Partido mr. Mike Eman a invatisa cu e proceso di scucha expertonan y pueblo riba temanan importante pa futuro desaroyo di nos pais y pa e calidad di bida di hende den nos comunidad ta e dialogo necesario pa yega na un Paln di Rescate c uta basa riba un sentido di un causa común nobo c uta biba den henter nos comunidad. A base di tur loke expertonan y pueblo trece dilanti riba tur e terenonan, lo traha plannan di maneho pa nos pais. Plannan cu no solamente lo ta basa riba experticio local, pero tambe riba e experiencia, anhelo y aspiracion di pueblo di Aruba.
Den e simannan cu ta bin e proceso di scucha lo sigui riba otro area y temanan. Nos lo tene comunidad informa di esaki.


text:
HEFE NOBO DI RIJKSRCHERCHE DI HULANDA SR. ARTHUR VAN BAAREN A SERA KONOSI KU MINISTER DI HUSTISIA GILMAR PISAS.
HEFE NOBO DI RIJKSRCHERCHE DI HULANDA SR. ARTHUR VAN BAAREN A SERA KONOSI KU MINISTER DI HUSTISIA GILMAR PISAS.
Willemstad – Hefe di Landsrecherche Curaçao sr. Medgar Elisa huntu ku e hefe suplente sr. Ademar Doran tabata di bishita serka Minister di Hustisia/Promé Minister Gilmar Pisas.
E meta di e bishita tabata pa introdusí e hefe nobo di Rijksrecherche di Hulanda, kende ta sr. Arthur van Baaren.
Sr. van Baren tabata kompañá pa sr. Ron de Ridder ku ta e persona di Rijksrecherche enkargá ku lasonan ku e diferente Landsrecherchenan den Reino Hulandes.
Banda di sera konosí a papia tambe entre otro tokante di e koperashon entre di Rijksrecherche i Landsrecherche Curaçao.
Riba e potrèt kaminda tin kuater hende sinta (esun ku tapaboka) bo ta mira d.r.p.d. Ron de Ridder, Medgar Elisa, Arthur van Baaren i Ademar Doran.


text:
Minister Ruiz-Maduro a ricibi bishita di director di Agencia di Inversion di Hulanda NFIA
Minister Ruiz-Maduro a ricibi bishita di director di Agencia di Inversion di Hulanda NFIA
ORANJESTAD – Dialuna Minister di Finanzas, Asunto Economico y Cultura a reuni cu sr. Jeroen Nijland kende ta director di Netherlands Foreign Investment Agency NFIA, e agencia cu ta busca inversionistanan pa Hulanda y ta guia inversionistanan Hulandes den exterior.
Tabata na februari 2018 cu e mandatario a reuni pa promer biaha cu sr. Nijland kende a sugeri pa Aruba haci uso di un facilitador pa asina hunto cu ‘stakeholders’ yega na un vision concreto pa diversificacion di economia di Aruba. E idea aki a concretisa na mei 2018 na unda cu e facilitador internacional sr. Colm Riley hunto cu ‘stakeholders’ a yega na e 6 sectornan prometedor pa diversificacion di Aruba su economia.
Durante e reunion den presencia di ehecutivonan di Departamento Economico, Minister Ruiz-Maduro a haci entrega di e documento cu ta contene e Maneho Economico Fuerte y Resiliente pa Pais Aruba. Sr. Nijland a keda impresiona pa e trabou cu Gobierno di Aruba a haci pa por a trece hunto den un documento tur informacion di e maneho cu ta wordo prepara y hiba riba e diferente terenonan cu ta forma e maneho economico pa Aruba. Entre nan, e maneho empresarial, maneho pa exportacion, y e maneho pa crecemento sostenibel teniendo na cuenta e 17 metanan di sostenibilidad di Nacionnan Uni. E documento ta contene tambe e 6 sectornan prometedor pa diverfisca nos economia, cual ta un resultado di e reunion fructifero hiba cu sr. Nijland di NFIA.
E mandatario a gradici sr. Nijland pa su bishita y colaboracion y ta spera di por keda conta cu e sosten di NFIA pa asina por sigi cu e trabounan pa inova Aruba su propio agencia di inversion.


text:
Info OM:
Rekompensa na Boneiru pa solushoná kaso asesinato polis !
- Aki ta sigui un update riba e kaso di atrako i tiroteo ku konsekuensia fatal pa un agente polisial ku a tuma lugá ayera nochi den bario di Sabadeco.
Fiskal Mayó Henry Hambeukers i hefe interino di KPCN Jose Rosales ta informá komunidat ku e atrako ku a tuma lugá djárason anochi tabata unu hopi tristu. Djis pa duna un indikashon di kon serio e atrako aki tabata, por menshoná ku durante di e atrako un mucha a keda menasá ku arma di kandela, esaki ta algu hopi serio pasobra e ta kousa un trouma enorme pa e víktima en partikular pa un mucha.
Banda di esei Fiskal Mayó i Hefe Interino di Kuerpo Polisial ta hasi un yamada urgente na komunidat pa ta alerta pa lo siguiente: tin indikashon ku un di e sospechosonan lo a keda uñá den su kara durante di e atrako. Kualke persona ku mira un hòmber ku uñá fresku den su kara, por fabor tuma kontakto ku polis mas pronto posibel na number di telefòn 717-8000 òf nos liña di tep anónimo ku ta 717-7251.Pa awor esaki ta úniko deskripshon ku por duna. Finalisando pa awor Fiskal Mayo i Hefe Interino di Kuerpo Polisial ta bolbe garantisá komunidat ku ta hasiendo tur esfuerso pa resolvé e kaso di atrako i tiroteo fatal aki mas pronto posibel pa asina komunidat por sinti su mes mas sigur, pero nos mester di yudansa di komunidat dor di yuda nos tep.
Den e kaso serio aki Fiskal Mayó ta ofresé un rekompensa di $10.000
Esun ku tin e tep ku ta kondusí na detenshon i/òf persekushon penal di un òf mas sospechoso den e kaso aki ta bini na remarke pa rekompensa. E suma di e rekompensa ta dependé di e kontribushon di e tep pa loke ta trata e investigashon aki.


text:
Concurso di Pinta & Kleur
Dia 4 di oktober, dierendag, e voorzitter di e comision di accion cu ta encarga pa ehecuta e Plan Nacional pa atende cu e problematica di cacho na Aruba, a invita prensa na e Centro di Control di Cacho na Wayaca, pa anuncia detayes di un concurso cu a inicia e dia ei. Mescos aña pasa a lansa e Concurso di Pintamento cu a focus riba Ley di Cacho, e aña aki a lansa un Concurso di Pinta & Kleur, cu meta pa sigi concientisa comunidad, especialmente muchanan tocante cuido di nan mascota. E sitio a wordo scohi door cu e pintura riba e Centro di Control di Cacho ta pinta a base di 1 di e 419 pinturanan cu e comision a ricibi aña pasa. Esaki ta pa motiva muchanan pa participa, paso si un mucha no cai den premio mes, su arte por wordo exponi na un of otro forma toch.
Participacion ta gratis y ta habri pa tur mucha, pero ta muchanan di 4 te cu 8 aña di edad lo por cai den premio. Asina e biaha aki muchanan di kleuter tambe por mustra nan creatividad. Por download e formulario na specialprojectsaruba.org caminda tin 3 pagina; e prome ta e formulario di informacion, y e otro 2 nan huntu, ta e formulario di participacion. E participante mester pinta su mascota favorito y kleur tur 2 banda di e formulario di participacion. E pintura mester ta uno original y creativo y e muchanan por usa puntonan di e Ley di Cacho e aña aki tambe. Muchanan tin te dia 5 di november 2020 pa entrega tur 2 banda di nan formulario di participacion na e MFA mas cerca, of via email specialprojectsaruba@gmail.com, y ta 1 formulario so cada participante por entrega. Tin varios caminda cu a ofrece pa ricibi formulario tambe y lo por sigi e pagina di FaceBook di Stima Mi Mascota pa haya mas tocante esaki. E muchanan cu gana lo wordo anuncia riba e mesun pagina di FaceBook aki y lo haya un invitacion pa nan ricibi nan premio riba dia internacional di mucha, diebierna 20 di November. E voorzitter di e comision ta invita henter comunidad pa stimula muchanan participa na e concurso aki pa e concurso ta uno exitoso un biaha mas.


text:
Schoolverklaring di huerfano
ANUNCIO RELACIONA CU ‘SCHOOLVERKLARING’ PA PENSIOEN DI HUERFANO
Tur huerfano entre 15 y 25 aña cu ta bay school den dia mester entrega e ‘schoolverklaring’ pa e aña escolar 2011/2012. Esnan cu ta bay school anochi mester entrega e ‘schoolverklaring’ hunto cu e ‘lesrooster’.
Pa evita atraso den pago di pensioen di huerfano, e papelnan aki mester wordo entrega no mas tarda cu dia 18 di augustus 2011 na SVb Departamento di Pensioen situa na Vondellaan 21, of na SVb San Nicolas situa na Bernardstraat 71. Pa mas informacion por yama 527 2760.
Ora un huerfano stop di bay school, e mester avisa SVb pa evita cu pensioen di mas wordo paga.
ir. Edwin M. Jacobs
Director


text:
Nos ta konmemorá e aña aki algun fecha importante di nos historia polítiko: 80 aña demokrasia parlamentario; 70 aña di e promé Konferensia di Mesa Rondó i voto universal; i 190 aña ku e Konseho Munisipal a sinta. Normal, e fechanan aki lo a bin, bai sin mashá atenshon pa nan. Mi ta trata na yena e buraku.
Den dos referèndèm (1993 i 2005) Kòrsou por a skohe pa bira un munisipio Ulandes. Na ámbos okashon e opshon no a haña sufisiente akohida. Lokual hopi no sa ta ku entre 1 mart 1828 pa 15 aprel 1833 nos tabatin un gobièrnu munisipal. Promé ku sigi ta bon pa deskribí e konteksto polítiko den kua a krea un munisipio.
Na 1815 Inglatera a duna Ulanda e islanan Karibense bèk despues di vários aña di okupashon Ingles. Den mesun aña Ulanda a krea tres kolonia: Curaçao en onderhorigheden Bonaire en Aruba; Sint Eustatius en onderhorigheden Sint Maarten en Saba i por último, Suriname. Despues di tempu Den Haag a bin konsiderá e struktura kostoso i kompliká pa goberná. Na 1828 Ulanda ta konstruí un sólo kolonia konsistiendo di e islanan Karibense huntu ku Sürnam. ‘De West’ tabata goberná pa un Gobernadó General na Paramaribo. Den e struktura aki, Curaçao en onderhorigheden tabatin un Raad van Policie, na kabes un Direkteur ku mester a raportá na Paramaribo. Ambisiosamente a disidí di krea un otro nivel di gobernashon, esta un Konseho Munisipal (KM) nombrá ku un (1) Presidente na kabes, dos (2) diputado i kuater (4) konsehal.
E Konseho Munisipal tabata ubiká den Kas Munisipal kaminda awe ta e edifisio di K.N.S.M. den Heerenstraat. E promé presidente tabata Sr. H. Schotborgh i e di dos, Sr. Theodorus Jutting (wak foto). E tareanan di e KM tabata solamente di índole atministrativo i di kuido di iglesianan, kasnan di kuido pa hende pober, leproso o ku enfermedat mental. Den práktika sinembargo e KM tabata mas tantu okupá ku ponementu di preis máksimo pa pan, karni di baka, porko, karné i turtuga.
E lokual a hasi e KM un ilushon pa esnan ku a kere den desentralisashon ta falta di outoridat pa aktua. Tur ‘desishon’ di e KM tabata provisorio te na momentu ku esaki keda aprobá pa Raad van Policie i despues esaki mester a bai te Paramaribo pa ratifikashon. Por konkluí ku siendo un munisipio, outomátikamente ta nifiká ku bo espasio pa tuma desishon ta limitá.
E KM a stòp di eksistí riba 15 aprel 1833. E miembronan a keda elegantemente gradisí pa nan servisio. Tur tarea di e gobièrnu munisipal a pasa pa e Raad van Policie ku despues a traha lugá pa Koloniale Raad.
Willemstad, Curaçao
Foto 1: Curaçao Ports Authority, Foto 2: bookandjournals online
”Van slavenopstand tot emancipatie”, N.C. Römer-Kenepa; De Curaçaosche Courant Maart 1828-November 1833; “Het voormalig gemeentebestuur op Curaçao”, W.Ch. de la Try Ellis.


text:
Kaso di atrako ku dos detenshon i un morto .
KOMUNIKADO DI PRENSA 332 / 2021
27 sèptèmber 2021
Kaso di atrako ku dos detenshon i un morto .
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 27 di sèptèmber 2021 alrededor di 18.48’or, Sentral di Polis a risibí informashon di un kaso di atrako ku a tuma lugá riba un minimarket riba Dr. Maalweg.
Djis despues a drenta informashon ku e vehíkulo aki ku tres sospechoso aden lo tabata
bayendo direkshon p’ariba.
Riba kaminda Duvert “Boy” Nicolina unidatnan polisial a señalá e vehíkulo aki i mesora a kuminsá un persekushon.
Na diferente okashon a duna e shofùr òrdu pa para, pero sin resultado. Durante di su huida pa polis, e vehíkulo den kua e sospechosonan tabata, a aksidentá den diferente outo riba e ruta ei.
Yegando na e krusada Kaminda Jose Anthonia i Kaya Titiario, e vehíkulo di e sospechosonan a dal kontra di un otro outo di famia, kibra un palu di lus i despues bai bòltu den un kurá di kas na e skina di Kaya Titiario.
Polis a logra detené dos di e sospechosonan, e hòmbernan B.S.K. di 22 aña di edat i
A.W.P.C. di 18 aña di edat, ámbos nase na Kòrsou.
A presentá e duo dilanti di un fiskal ouksiliar ku a ordená su enkarselamentu pendiente di mas investigashon.
E otro sospechoso no tabata duna señal di bida na e sitio i dòkter di polis a konstatá morto.
Pa motibu ku famianan no a keda notifiká te na e momentu aki, no por duna nòmber di e persona ku a fayesé, liber.
Den e vehíkulo a bin enkontrá dos arma di kandela i otro artíkulonan ku ta di importansia pa e investigashon.


text:
DEN HAAG – Akohida di mucha na munisipionan karibense ta bira grátis òf nò? Gobièrnu di Boneiru ta prekupá ku gabinete hulandes ke laga mayornan ku tiki entrada tambe paga.
Sekretario Van Ark (Asuntunan Sosial i Empleo) ke pa akohida di mucha te ku kuater aña di edat bira ‘un previshon básiko’ den e tres munisipionan karibense. Kiko esaki ta enserá? Esei Ministerio no ke elaborá ariba ainda
Segun e gobièrnu di Boneiru ta parse manera ‘e diferente kategorianan, esta tambe mayornan ku tiki entrada’ awor tambe mester paga, diputado Nina Den Heyer (Asuntunan Sosial) ta bisa. Maske ta sinku dòler pa luna, tòg esei tambe ta un mal plan.”
“Un mayor ku kada dia ta hañ’e ku eskoho finansiero difísil, naturalmente lo kumpra kuminda pa e yu i no saka e sèn aki na akohida di mucha. Paga tinu: ata e muchanan a keda na kas tur e tempu ei ku e ruman mas grandi.”
Boneiru: ‘Grátis pa tur mayor’
Den Heyer ke pa e akohida di mucha den e munisipionan karibense ‘di tur manera bira grátis pa tur mayor.’ “Esei ta loke e islanan ta komprondé bou di previshon básiko. Meskos ku akseso na enseñansa, loke tambe nos ta yama previshon básiko.”
Tambe D66, Groen Links i PvdA mas largu kaba ta boga pa ‘grátis’. Segun Den Heyer anualmente esaki lo kosta Boneiru, Saba i Sint Eustatius huntu un 25 mion euro pa aña.
Ma esakinan no ta suma ku mester pone Hulanda pèrdè soño. E diskushon di awor sí ta si ta e munisipionan karibense mester paga esaki nan mes ku e bùdjèt miskiña ku nos ta haña.”
E motibu ku akohida di mucha mester bira un ‘previshon básiko’, segun gabinete na promé instansha ta pa aliviá e mayornan. Pero tambe pa e mayornan por sali for di nan debenan sin ayudo di gobièrnu.
Kuantu mayornan mester paga eksaktamente?
Na tur dos banda di oséano a traha i presentá kalkulashon durante e deliberashonnan ku Hulanda i e tres islanan, Den Heyer ta bisa. “Pero e sifranan ei nos no por publiká ainda.” Esei ta ministerio ta determiná.
Karta pa Tweede Kamer
‘Ministerio di Asuntunan Sosial i Empleo ainda no a reakshoná riba pregunta di Ret Karibense. Sekretario di Estado Van Ark anteriormente a primintí ku pa mas lat fin di e luna aki e lo manda un karta pa Tweede Kamer ku e státùs di e situashon.
Segun fuentenan serka di e sekretario di estado lo sintonisá e kontenido di e karta ku e islanan i probablemente lo mand’é Kamer e siman aki kaba.


text:
ORANJESTAD – Den un òf dos luna Aruba lo finalisá e akuerdo tokante e fast ferry entre e islanan. I promé ku fin di aña e di dos akuerdo ku e operator aserka.
Asina e minister arubano di Transpòrt Chris Romero ta bisa. E ta konta ku e ferrty lo midi 120 meter, ku por transportá 800 persona ‘fasil’i 300 auto.
E kompania di barku spaño Fred Olsen Express añanan largu tabatin interes den un servisio di ferry entre e islanan. Tambe e kompania hulandes Waterbus i for di siman pasá tambe un kompania turko a mèldu, di kua ainda e minister no ke duna e nòmber.
Un biahe ta kosta ménos ku 100 florin
Un eksigensia importante ta ku e operadó ta invertí tambe den e fasilidatnan di haf. Pasobra gobièrnu ke invertí pero ta haña ku esaki lo no ta mas ku mei mión florin. Si nos mes invertí lo kosta gobièrnu sigur 10 bia mas ku si un kompania privá hasié”, e minister ta bisa ku siguransa.
E no ta ferwagt ku un pasashi lo kosta mas ku 100 florin pa persona: “Mi ta kere asta ku lo ta ménos.”
E islanan ta konta ku un rebibamentu di ekonomia ora habri e servisio di ferry. “Aktualmente transpòrt di container entre e islanan ta masha karu”, Romero ta bisa, kende tambe ta ferwagt ku e fast ferry lo alsa turismo riba tur dos isla.
Kiko e servisio di ferry lo nifiká pa e kompanianan lokal di aviashon, ku hopi bia ta pasa trabou pa mantené aviashon entre e islanan, e minister no sa ainda: “Nos no a sinta na mesa ku nan ainda. Lo bira un reto sigur pa e kompanianan aki. Pero e lo ofresé oportunidat tambe pa nan diversifiká nan servisionan.


text:
En conexion cu e celebracion di nan 105 aña di existencia e aña aki, St. Dominicus College a dicidi pa participa den e Carnaval di Noord. Pa logra realisa esaki, Aruba Bank a yuda e studiantenan pa asina engrandece e Parada di Noord.
E institucion financiero cu ta celebrando nan di 95 aña di existencia ta yuda promove e participacion di e muchanan den e fiesta cultural di mas grandi aki na Aruba, pa asina nan por sigui cu e tradicion den futuro. Aruba Bank ta invita Aruba en general pa sigui yuda engrandece nos cultura, nos carnaval. Ta felicita tur grupo cu a participa y tambe e bandanan cu a haci posibel p’e muchanan disfruta di e parada di Noord.


text:
Himno di Kòrsou
E Himno di Kòrsou ta e himno nashonal di Kòrsou. Ela wordu rekonosé ofisialmente dia 26 di yüli 1978. E ta konsisti di ocho kuplèt, di kua e prome i e ultimo dos ta wordu komunmente kanta.
Origen[editá | editá fuente]
Dia ku Reina Wilhelmina a keda koroná komo monarka na 1898, Frater Radulphus a skirbí un kantika ku a bira konosí komo “Den tur Nashon Nos Patria ta poko konosí”. Durante e selebrashon di koronashon di Reina Wilhelmina, alumnonan di St. Jozefschool na Pietermaai a kanta e kantika aki riba melodia di e kantika alemán “Tiroler Hoferlied”. Despues Frater Candidus Nouwens a kompositá e melodia ku ta kanta te ku awor. Aña aden aña afó a kanta e kantika aki riba Dia di La Reina den Fòrti i tambe na otro okashonnan ofishal. Asina a kuminsá konsiderá “Den Tur Nashon” òf “Nos tera” komo himno di Kòrsou'. Riba dia 26 di yüli 1978 a rekonosé e kantika aki ofisialmente komo himno di Kòrsou, momentu ku Konseho Insular di Kòrsou a aprobá e teksto aktual riba proposishon di komishon di Himno. Dia 18 di yüni 2003 Konseho Insular ademas a stipulá tur e reglanan pa uso i komportashon pa himno di Kòrsou den un ordenansa insular (A.B. 2003 no. 53).[1]
Melodia[editá | editá fuente]
Letra[editá | editá fuente]
1.Lanta nos bos ban kanta
Grandesa di Kòrsou;
Kòrsou isla chikitu,
baranka den laman!
2. Kòrsou nos ta stima bo
ariba tur nashon.
Bo gloria nos ta kanta
di henter nos kurason.
3. Nos pueblo tin su lucha,
ma semper nos tin fe
di logra den tur tempu
viktoria ku trabou!
4. Ban duna di nos parti
p'e isla prospera.
Laga nos uni forsa
p'asina triunfa.
5. Nos patria nos ta demostra
onor i lealtat,
meskos na e bandera
union di nos nashon.
6. Nos bida lo ta poko
pa duna nos pais,
luchando uni pa libertat,
amor i komprenshon.
7. I ora nos ta leu fo'i kas
nos tur ta rekorda
Kòrsou, su solo i playanan,
orguyo di nos tur.
8. Laga nos gloria Kreado
tur tempu i sin fin,
k'El a hasi nos digno
di ta yu di Kòrsou!


text: KRALENDIJK – “Tin un plan pa stimulá negoshinan mediano i chikí. Esaki ta loke a bin dilanti, durante reunion di Konseho Insular resientemente, tratando tokante e programa di gobernashon 2019 pa 2023”, Hennyson Thielman, kende ta konsehero di diputado Elvis Tjin Asjoe a bisa. El a menshoná ku empresanan mediano i esnan chikitu ta wesu di lomba di ekonomia. Nan ta konsumí 80 pa 90 porshento di ekonomia. “Pa e motibu aki nos ta deseá pa stimulá e tipo di negoshi aki. E problema mas grandi di nan ta e parti finansiero. Den 2018 a traha un rapòrt di ‘midden en klein bedrijf’ (MKB). Den e plan ta pone kon ta stimulá nan. Den e plan tin pone kon pa guia e empresario i tambe e parti finansiamentu, ku hopi bia ta stòp òf stroba e empresario den e trabou ku e tin. Ta deseá pa yuda diferente manera ku e parti di finansa. Un di e manera nan ku awor ta un regalo ku Q-credits. Debí na e asuntu di Covid-19, nan a pone un asina yamá; ‘overbrugginscrediet’, pa yuda e kompanianan pa pasa e periodo aktual. Komo gobièrnu nos a yuda pa sostené nan den esaki, pa nan por mantené e interes ku mester paga pa un periodo mas largu posibel, ku ta 2 porshento pa 12 luna. Esei ta pa yuda e kompanianan pasa e temporada aktual ku nan finansiamentu nan di máksimo 25 mil dòler. Asina nos ke sigui wak diferente otro forma pa yuda e empresarionan riba e tereno aki”, Hennyson Thielman a bisa.